Maupertus-sur-Mer - Wikipedia, entziklopedia askea.\n49° 39′ 28″ N, 1° 29′ 04″ W / 49.6578°N,1.4844°W / 49.6578; -1.4844Koordenatuak: 49° 39′ 28″ N, 1° 29′ 04″ W / 49.6578°N,1.4844°W / 49.6578; -1.4844\nFermanville, Bretteville-en-Saire, Carneville eta Gonneville-le-Theil\n113 (%51.6) 107 (%48.9)\nMaupertus-sur-Mer Frantziako udalerria da, Mantxa departamenduan dagoena, Normandia eskualdean. 2013an 258 biztanle zituen.\n2007an Maupertus-sur-Mer udalerrian erroldatutako biztanleak 258 ziren. Familiak 108 ziren, horien artean 28 pertsona bakarrekoak ziren (8 bakarrik bizi ziren gizonak eta 20 bakarrik bizi ziren emakumeak), 44 seme-alabarik gabeko familiak ziren, 32 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 145 etxebizitza zeuden, 107 familiaren etxebizitza nagusia ziren, 33 bigarren erresidentzia ziren eta 5 hutsik zeuden. 142 etxeak ziren eta 2 apartamentuak ziren. 107 etxebizitza nagusietatik 94 bere jabearen bizilekua ziren, 12 alokairuan okupaturik zeuden eta 1 doan lagata zegoen; 3 etxek bi gela zituzten, 7 etxek hiru zituzten, 29 etxek lau zituzten eta 68 etxek bost zituzten. 84 etxek euren parking plaza propioa zuten azpian. 36 etxetan ibilgailu bat zegoen eta 63 etxetan bat baino gehiago zituzten.\nMaupertus-sur-Mer udalerriko biztanleria-piramidea 2009an .\n2007an lan egiteko adina zuten pertsonak 164 ziren, horien artean 112 aktiboak ziren eta 52 inaktiboak ziren. 112 pertsona aktiboetatik 110 lanean zeuden (57 gizon eta 53 emakume) eta 2 langabezian zeuden (2 emakume eta 2 emakume). 52 pertsona inaktiboetatik 30 erretiraturik zeuden, 13 ikasten zeuden eta 9 "bestelako inaktibo" gisa sailkaturik zeuden.\n2009an Maupertus-sur-Mer udalerrian 104 unitate fiskal zeuden, 249 pertsonek osaturik. Pertsona bakoitzeko diru-sarrera fiskalaren mediana urteko 20.655 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 2 ostalaritza eta jatetxe enpresak ziren, 1 finantziazio enpresa zen, 2 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Maupertus-sur-Mer udalerrian 9 nekazaritza-ustiategi zeuden, 210 hektarea erabiltzen.\nBNF: 152622710 (data)


Greziako Gobernuak ez du Moriako kanpalekua berreraikiko | Mundua | Berria\nGreziako Gobernuak ez du Moriako kanpalekua berreraikiko\nHiru itsasontzitara lekualdatuko dituzte hainbat migratzaile. Haiek Lesbostik ateratzeko eskatu du Bruselak.\nMigratzaile talde bat, kanpalekutik erreskatatutako gauzekin. IÑAKI AGIRRE Tamaina handiagoan ikusi\nEuropako migratzaileentzako kanpalekurik handiena, Greziako Lesbos uhartekoa, erabat suntsituta geratu zen atzo. Bezperan Moriako kanpalekuaren %70 erre zuen sutearen ostean, beste bat piztu zen atzo goizaldean, eta zutik geratzen zen apurra erraustu zuen. Ordurako, bigarren gaua zuten migratzaileek aterperik, urik eta janaririk gabe. Greziako Poliziak inguruko herrietarako sarrera-irteera guztiak itxi zituen, eta kanpaleku inguruetan geratzera behartu zituzten migratzaileak, koronabirusa hedatzeko arriskua argudiatuta. Bien bitartean, Greziako Gobernuak iragarri du ez duela kanpalekua berreraikitzeko asmorik, eta haren tokian «harrera zentro itxi bat» eraikiko duela. Gobernuko eledun Stelios Petsasek ohartarazi du migratzaileak ez dituztela uhartetik aterako: «Ez zarete irlatik joango sute batengatik. Ahaztu zenezakete halakorik». Greziako Migrazio Ministerioak, berriz, gobernuari «xantaia» egin nahi izatea egotzi die kanpalekuan bizi zirenei. Bideoa: eztandak eta suteak, Morian (Iñaki Agirre, Moria - Nagore Arin, BerriaTB).\nKanpalekuarekin zer gertatuko den jakin bitartean, eta aterpe egonkor bat eraiki artean, hiru itsasotzi bidali ditu Greziak Lesbos uhartera. Mila lagunentzako adina toki duen ferry bat eta armadaren bi ontzi. Horietan sartzen ez direnentzat behin-behineko aterpe bat jarriko dute irlan bertan. Bestalde, hiru hegaldi jarri dituzte Moriara bakarrik heldu diren 406 adingabe kontinentera eramateko. Frantzia eta Alemania hasita daude hitz egiten adingabeak Europako herrialdeetara lekualdatzeko, baina oraingoz ez dute neurririk iragarri.\nEuropako Batzordea hasia da Lesbosen dauden migratzaileak lekualdatzeko aukerak aztertzen. Izan ere, kanpalekuan 12.000 pertsona pasa bizi ziren sutea piztu zenean, nahiz eta eremua berez 2.500 lagunentzat izan; bertan bizi zirenetatik asko, 4.500 inguru, adin txikikoak dira. Herbehereetako Gobernuak dagoeneko iragarri du bakarrik dauden 50 adingabe hartuko dituela, baita haurrak dituzten beste 50 pertsona ere.\nEuropako Batasuneko Barne komisario Ylva Johanssonek ere migratzaileak Lesbostik ateratzeko beharra nabarmendu du, baina zehaztu du azken hitza Atenasi dagokiola. Morian bizi direnen baldintzak «penagarriak» direla aitortu arren, goraipatu egin ditu EBren migratzaileentzako politikak, baita Greziaren jarrera defendatu ere, esanez azken sei hilabeteetan bultzatutako «itzultze politikek» erdira murriztu dutela Moriako kanpalekuan bizi direnen kopurua.\nBestalde, Mugarik Gabeko Medikuak erakundeak salatu du koronabirusaz kutsatutako 35 migratzaileetatik soilik zortzi aurkitu dituztela segurtasun indarrek, eta, beraz, gaitza zabaltzeko arriskua dagoela. Atenasen iragarri du «datozen egunetan» egingo dizkietela probak kanpalekuan egon diren guztiei.


Iurretako Udala - 2019 ekitaldirako Iurretako Udalak aho batez aurrekontuak onartu ditu\n2019 ekitaldirako Iurretako Udalak aho batez aurrekontuak onartu ditu\n5.904.701 €tako aurrekontua aurkeztu da, iazkoa baino %4,63 gehiago.\nIazkoekin alderatuz, inbertsioak %20 gehiago izango dira eta aurrekontuaren %15a dira.\nGaur goizean egindako Osoko Bilkuran, aho batez, 2019rako aurrekontua onartu da 5.904.701 €tan. Aurrekontuaren osoko kopurua aurreko ekitaldikoa baino zertxobait handiago ada, %4,63 alegia. Sarreren igoera jasotzen den testuinguru orokor honetan, igoerazko aurrekontu bati heldu diogu, UDALKUTXAKO aportazioen igoera eta baliabide propioak kontutan hartuz. Ondorioz, aise beteko dira aurrekontu-orekari, gastu-sabaiari eta zorpetze-amilari buruzko arauak.\nEgoera ekonomiko orokor honetan Udalak egoera finantzario garbi bat eta udalerriko beharrei eta erronkei aurre egiteko gaitasuna mantentzen ditu. Aipatu beharra dago gehien eskatutako oinarrizko zerbitzuak mantentzen direla (gizarte zerbitzuak, kultur tailerrak, Kulturetxe, Liburutegia, Auzotaxi…). Kontzeptu hauetan aipagarriak dira une honetan idazten ari den emakume eta gizonen berdintasunerako Planeko jarduketei zuzendutako partiden igoera eta baita IU Gazte proiektu parte-hartzailearen barruan gazteei zuzendutako partiden igoera.\nHalaber, aipagarria da IV. Kapitulua mantendu izana; norbanako laguntzak ematen dira (alokairuko etxebizitzak eskuratzeko, fatxadak eta igogailuak birgaitzeko laguntzak, heziketarako, kirolerako laguntzak…) eta baita herriko elkarte eta taldeei ere. Bien artean 260.000€ ematen dira.\nBeharreazkoa da esatea 2 eta 4. kapituluen arteko gehiketa urteko aurrekontu osoko %45a dela, hau da, 2.685.000€.\nInbertsioen kapitulua 841.000€takoa da; inbertitseko ahalegin handia egin da, aurrekontu osoaren %15 delarik eta % 20aren igoerarekin 2018ekitaldiarekin alderatuz, gehiago zorpetu gabe eta funts propioekin aurre eginez.\n2019 ekitaldirako jasotzen diren proiektu garrantzitsuenak hauek dira:\nHiri Antolamenduko Plan Orokorra: 75.000€\nOrobiogoitia sarbidea oineztatzea: 70.000€\nGoiuriako errepidearen zoladura hobetzea: 70.000€\nAmilburuko jolaslekua berriztatzea: 60.000€.\nBidebarrieta LED Argiteri publikoa: 10.000€\nOlaburu lurrazpiko pasabidearen hobekuntza orokorra: 50.000€\nMaiztegi jarduketak : 50.000€\nBizikletak garbitzeko gunea: 10.000€\nAurrekontu parte-hartzaileen proiektua: 50.000€ .\nAuzoetako azpiegiturak (argiteria eta auzo bideak) : 70.000€\nUdalbatzako alderdi politiko guztiek babestu dute aurrekontua eta aho batez onartu da.


kritiken hemeroteka » Azterketa zorrotzegia\n« Gorputzeko zeruak | Airea da sakonena »\nAzterketa zorrotzegia Igor Estankona / Deia, 2005-11-08\nSukaldariak espezia gramo doi batzuk nahi izaten ditu pisatu maiz, platera graziaduna baina era berean sinplea egin ahal izateko. Badaki, ordea, lar sartuz gero, zaporea jango diola adornuak. Poesiarekin ere berdin gertatzen da, batzutan eroangaitza izan daiteke hainbeste poesia. No (poema akrilikoak) honetan ere titulutik bertatik hasita nekeza egiten da batzutan ahaztea poesia irakurtzen ari garela. Ez da sentipen atsegina hori, nahiz eta poema atseginak begitandu zaizkigun ia denak.\nPoemen itxura “poetikoa” aramaioarraren berotasun eta, inoiz, suhartasunaren ondorio naturala baino ez da. Bueltan-bueltan mamira doan poesia egiten du, baina bidea zorrotzegia da batzutan. Klasikoa da liburua, dezimononikoa ausaz, ausartenentzako idatzia inondik ere. Idazlearen apustu bat da pieza bakoitza. Irabazi zein galdu, dena ematen du Patxi Salaberrik lerrootan, eta agian horrexegaitik dauka azterketa itxura nabariegia.\nSubjektutik idatzitako poemarioa da No (poema akrilikoak). Ikusitakoa eta “gauzak ikusteko modua” bereiztu ezinezkoak dira. Hartzailearen atxikimendua eskatzen du derrigor. Errealitateak eta poemek biek bat egin arte arriskatzen du: “Izarren distiran bilatu izan dut bizitzak eskatzen uste zidan erantzuna”. Askotan metaliteraturaren eta zilbor-poemen aldats-behera labainean behera doa liburua, eta harekin gu, irakurleok, zeinoi ez baitzaigu interesatzen poemaren genesia, ezpada pieza bukatuaren edertasuna.\n“Gizakiaren aniztasuna ulertuko badute, / Poesiaren premia dute etikak, folosofiak, antropologiak; / are premia handiago, / giza-errealitatean, / gizakiaren baitan / artez / eragin nahiko balute” dio poetak. Eta duda egiten dugu ea poesiak izan behar duen funtzionala eta beste disziplina baten menpekoa. Duda egiten dugu ea poesia terapia egiteko erabili behar den, edo poesia egiteko. “Maitasunezko poemak idazten zituen” kontatzen digu idazleak Kamleh Al Shuli-taz. Gogoz gelditu gara jakiteko ea Patxi Salaberrik idazten duen maitasunezko poemarik, eta zelan ateratzen zaizkion erretorikaren galbahetik pasatu aurretik.


Rafael Barrett - Wikipedia, entziklopedia askea.\n1.6Bere pentsamoldearen ardatza\nTorrelavega, 1876ko urtarrilaren 7a\nArcachon, 1910eko abenduaren 17a (34 urte)\nidazlea, itzultzailea, kazetaria eta filosofoa\nRafael Barrett —izen osoa: Rafael Ángel Jorge Julián Barrett y Álvarez de Toledo— (Torrelavega, Kantabria, 1876ko urtarrilaren 7a - Arcachon, Frantzia, 1910eko abenduaren 17a) gaztelaniazko idazlea eta pentsalaria izan zen. Bere idatziak ezagunak dira duten eduki filosofiko eta politikoengatik, anarkismoaren aldeko bere aldarria ezaguna da.\nTorrelavegan, Kantabrian, jaio zen 1876 urtean. Berezko izena Rafael Ángel Jorge Julián Barrett y Álvarez de Toledo zuen. Ingeles-espainiar jatorri zuen familia dirudun batean jaio zen. Aita George Barrett Clarke, jatorriz Coventry Inglaterrakoa eta ama María del Carmen Álvarez de Toledo y Toraño, Villafranca del Bierzo, León Espainiakoa. 20 urte zituela Madrilera joan zen ingenieritza-ikasketak burutzera. Bertan ezagutu zituen Valle-Inclán, Ramiro de Maeztu eta 98ko Belaunaldiako beste kide batzuk.\nAserraldi batean nobleziako kidea zen Arióngo dukearekin izan zuen liskarra eta beste gertaera batzuk medio, 1903. urtean Argentinara joatea erabaki zuen. Honela, 1904ko urrian, Paraguaira iritsi zen "El medio" aldizkari argentinarraren berri-emaile moduan, bertan ematen ari zen iraultza liberalaren berri emateko. Laster, iraultzara batu ziren gazte liberalekin elkartu zen. Paraguain famili bat osatuko du, eta, bere hitzetan, "zintzo" bihurtu zen. Urte batzuk beranduago Brasilera iritsi zen, behartutako erbestealdian, eta Uruguaira.\nParaguayko egonaldia[aldatu | aldatu iturburu kodea]\nAbenduan Barrett Asuncionera ailegatu zen, iraultzaile tropel batekin heldu zen. Estatistika Bulogoan egin zuen lan. 1905an Francisca López Maíz-ekin ezkondu zen eta La Colmena tertulia eta talde literarioa sorreran parte hartu zuen. Tuberkulosi lehen zantzuak nabaritzen zitzaizkion.\n1907an jaio zen bere seme bakarra, Areguá izenekoa. Albino Jarak estatu kolpea jo zuen 1908ko uztailean. Barrettek antolatu zuen Asunciónen kaleetan zaurituta zeudenen zaintza. Urte berean, urriaren 3an atxilotu zuten, "Germinal" aldizkarian (berak sortutako aldizkari anarkista) abusu eta torturak salatzeagatik eta urriaren 13an aske geratu zen kontsulatu ingelesaren bitartekaritzari esker. Aske geratuk zen baino Brasilgo Curumbá-ra erbesteratu zuten. 1909ko otsailean Paraguaiko egoera politikoa hobetu zen, baina setio-egoerak martxora arte jarraitu zuen. Barrettek itzultzeko bermea ukan zuen eta Asuncióndik gertu dagoen Aregua-ra bueltatu zen. Bertako egunkariak beraien orrialdeak zabaldu zizkioten. Irailean Asunciónen barku bat hartu zuen Frantziaruntz. Quinton doktorearekin hainbat eskutitz partekatu zituen eta honen tuberkulosiaren kontrako tratamendua egitea erabaki zuen.\nArgentina, Uruguay eta batipat Paraguayen ibili izanak, paraleloan egiten zituen kazetaritza lanekin batera, Barrett literato bezela definitu zuen. Nahiz eta miseri gorrian egon, inoiz ez zuen dudarik izan ahulenekin elkartu eta hauek pairatutako injustizi sozialak bere luma zorrotzarekin salatzeko. Izan ere, modu batera, miseri gorrian bizi izanak faltsukeriatik aldendu eta bere bizia besteei laguntzera ematera bideratu zuen. Hego-Amerikak, orduan, pairatzen zituen baldintza miserableen influentziak, indar asko izan zuten bere idatzietan eta bere kazetaritza lanak egoera horren aurkako salaketa lanak ziren. Ideologikoki anarkismora gerturatu izanak nozitu zuen, ez soilik boteredunekin eta Paraguayko gobernuarekin (hainbat aldiz espetxeratua izan zen), garaiko intelektual askok bizkarra eman zioten.\nOrohar, Barretten lanak ezezagunak dira. Motza eta asistematikoa, bere bizia bezala. Ia obra guztiak Argentina, Uruguay eta Paraguayen argitaratu ziren. Ala eta guztiz ere, bere pentsaerak eragina izan zuen Latinoamerikan, Rio de la Platan gehien bat. Egiari zor, bere eragina ez zen izan sekulakoa, baino Ramiro de Maeztuk "Amerikako historiaren figura bat" bezela zuen. Bere ideia literarioen ardatza estilo regenerazionistatzat jo daitezke. "El tiempo" oposizo kontserbadorearen aldizkarian "Sin pulso" idatzi zuen 1898ren abuztuaren 16ean. Espainia "gaixo" zegoela zioen "regenerazionisten mugimenduak", eta metafora medikuak maiz dira idatzian, Espainia oso gaixo dagoen herrialdea bezela ikusten du, militarki zapaldutako herri bat da, gaitz erdi, zapalduta zegoen herri bat geldirik ikustea zen gaitz haundiena, hondoa jotzen zuen herrialdeak "salbazioa" behar zuen. "El dolor paraguayo"n argi ikusten da herri horrekiko zuen maitasuna, herri xehearekiko maitasuna. Barretten idatziak kalitate intrentsikokoa dira. José María Fernández Vázquezen hitzetan, bere lana egiteko denbora gehiago izan balu, bere "estilo literario eta ideoligikoak amerikar kontinenteko corpus textual interesantenetarikoa sortuko zuen".\nParaguayen bilakatu zen idazle, benetazko maitasuna aurkitu eta aita izan zen, hori dena lortuta ordea, larriki gaixotu zen. Paraguayek bizi zuen kontextu historikoa ez zen aproposena bere idei kritikoak, ezta ere bere pentsakera onartzeko. Artikulo bilduma bat idatzi zuen "Lo que son los yerbales paraguayos" (yerbal: Mate landatzen den eremua da). Idatzi hauetan,"yerbaletan" ematen den esklabutza-egoera salatu zuen, eta interes ekonomiko eta politikoekin aurrez-aurre jarri zen. Egunkariek gero eta toki gutxiago uzten zioten, eta bertako intelektualak bizkarra ematen hasi zitzaizkion, bakardadera bultzatuz, ez zuen aurkitzen nahikoa babesik. Batzuetan aitortzen zuenez, "une oro pentsatzen egoteko ohitura, badirudi jende arruntarentzat bizio txar bat dela, eta ezertarako balio ez duen gizaki batean bihurtu naizela, kaltegarria, gorrotatua, mespretxatua".\nBere ideia politiko anarkistengatik eta bere injustizia sozialean egindako salaketengatik atxilotu eta erbesteratua izan zen. Lehenik Mato Grosso brasildarrera eta azkenik Montevideora. Uruguaien laster konektatu zuen bertako abangoardia intelektualekin. Baino ordukoan tuberkulosiak hartu zuen preso, eta Paraguayra bueltatu zen bertako kaudilloek baimen emandakoan, eta bertako egunkariek berriro ateak zabaldu zizkioten. Tuberkulosi gaitzak jota, 1910ean Frantziara bidaitu zuen tratamendu berri batekin hasteko. Asuncionen barkua hartu eta Montevideora iritsi zen, bertan harrera bero eta goxoa eskeini zioten, handik Europarako bidea hartu zuen. 1910eko abenduaren 17an, arratsaldeko lauetan hil zen Arcachongo Regina Forêt Hotelean. 34 urte zituela hil zen, familiatik urrun, eta baita bere aberri bakartzat zuen Paraguaytik aparte ere. Eta alde egin behar izan zuen herrialdetik: Espainia, inongo errekonozimendurik jaso gabe. Bizi zela, liburu bakarrak ikusi zuen argia, "Moralidades actuales", Uruguayen ospe haundia lortu zuena. Bertako intelektualak beti konektatu zuten Barrettekin. Espainian 1919. urtean, Rufino Blanco Fombona eta Editorial Américak bere lan batzuk ere argitaratu zituen. Argitaratze hauek, gazteetan Madrilen ezagututako jendearen oroitzapenak piztu zituen.\nBere pentsamoldearen ardatza[aldatu | aldatu iturburu kodea]\nRafael Barreten pentsamoldean eragin handia izan zuen "mende bukaerako krisiak". 1876. urtean jaioa, urte garrantzitsua hainbat ikuspegitatik (Institución Libre de Enseñanza-ren sorrera; erlijioa eta zientziaren arteko gatazken inguruko Draper-en lanaren argitaratzea, Darwin-en lehen itzulpenak, eboluzionismoren inguruko eztabaida sutsuak, krausismoren bidez pentsamolde positibistaren zabalkundea, etab., etab.), Frantzia eta Ingalaterran heziatakoa da Barret. Eta bizitako momentu kritikoen jabe da, eta argi uzten du bere lanetan:\n"Gizarteria kaos bat da, bai, baino kaos emankorra." (O.C., IV, p. 149).\n"Ezinegona orokorra nabari da. Gertaera larriak espero dira. Beldurrez, esperoan." (O.C., II, p. 305).\n"Gizarteria erditzen ari denean, sinis dezagun ikustezinean." (O.C., II, p. 249).\nEta "ezinegon unibertsal" horrek, fantasia, magia eta misterioaren berreskuratzea ekarriko duela diagnostikatuko du, filosofia positibistaren aurka:\n« Sozialistak, anarkistak, neokristauak, espiritualistak, teosofoak... Zer esan nahi du honek guztiak? Zer esan nahi du erlijioarekiko joera unibertsal horrek? Zer esan nahi du sentimental eta profetikoa izatera bihurtzen den filosofia horrek? Erreformatzaile eta alferrikakoak diren edertasunen eragile bihurtu dira beste munduez kezkatutako poetak, historialariak eta kritikoak. Zer esan nahi du egonezinaren, misterioaren eta germenen larritasun sakratu salbatzaile hori birsortzeak? »\n—(O.C., II, p. 295)\nBarretentzat filosofia "ez da zientzia bat, gure espirituaren grabitate zentruak jarraitzen duen bidea baizik" (O.C., II, p. 249); bitalismo kutsua duen definizioa, aldaketa bilatzen duen filosofian murgiltzen da. Heráclito eta Parménidesen artean aukeratzerakoan, lehenengoarekin geratzen da Barrett. Dena aldatzen da, ezerk ez du irauten.\n« Filosofia dinamikoa lekua hartzen ari zaio estatikoari. (...) Dena dabil infinitoki handia eta txikia den eremuan. Atomoek astroak imitatzen dituzte. Irrist egiten dute, pasa egiten dira, erori egiten dira. Molekulak likido batean isurtzen dira; gasean abiadura zoroan bonbardatzen dituzte giltzaperatu dauzkaten hormak. »\n—(O.C., II, p. 226)\nBarreten pentsakeran, filosofia bitalista (berak gehien maite dituenetako bat da Bergson filosofoa) eta modernismoa karakterizatu zuen erantzun antipositibista uztartzen dira. Barrettentzat, errealitatea bizitza da, energia, mugikortasun iturri. Benetazkoa, erreala, sentitu eta ekin egiten da, ez da explikatzen. Bizitzaren errealitatea arrazoiak ez du ulertzen. Erreala adieraziezina da. Horrela Barrett bere generazioko gazte bat bezela aurkezten da. José Luis Abellán-ren arabera, XX. mendeko hasieran "bizitza printzipio filosofiko bezela bueltatzen da" (Abellán, vol. 5/I, p. 70). Eta bizitza definitzerako garaian Bergsonen hildotik lirismo dosi eder bat gehitzen dio:\n« Bizitza aire gozo, ikusezin eta azkarra da. Bizitzaren errotek bazterrean datzan hautsa astintzen dute. Zurrunbilo hilezkorra atmosfera hutsa izatera pasatzen da. Ikusezina eta hautsa dena bazterrera erortzen da zerraldo. Eta jakintsuek ez dute hautsa baino ikusten: hilotzak ukitzen dituzte xehetasunez. »\n—(O.C., II, p. 251)\nPentsakera bitalista razionalismoaren aurkakoa da, eta gehienetan jarrera idealista edo espiritualistekin bat egiten du. Barrettek razionalismoari uko egiten dio, filosofi grekoaren balorazio negatiboarekin erakusten duen moduan:\n« Haientzat ez zegoen ezer kontzientziaz gaindi. Ez ziren zirkulu argitsutik, inteligentziaren zentrotik, urrundu. Eta horregatik da hain argia eraiki zutena, hain dotorea, hain begi-bistakoa eta hain faltsua. »\n—(O.C., II, p. 231)\nHau idealismoaren aldeko keinu garbia da, ("Existitu? Dena existitzen da, eta ideala, erreala baino gehiago", O.C., III, p. 118) misteriotsua onartuz errealitatearen objetibotasunaren osagai bezala; izpirituaren arloan, Barretek inkoszienteari ematen dion garrantzia, eta kosmoan, errealitatea ezagutzeko erantzunik gabeko galderak, arrazoiarentzako ezinezkoak, misteriotsua da.\nNire anarkismoa[aldatu | aldatu iturburu kodea]\nRafael Barretten pentsaera sozial eta poltikoak aldaketa nabariak jasan zituen. Zazpi urteren bueltan, indibidualsmotik Nietzscheren trazu bitalistara, eta anarkismo solidaroenetaraino gerturatuz.\nBilakaera honen inflexio-puntua 1906aren bukaera eta 1907aren hasieran gertatu zen. Hemendik aurrera, gai sozialek arduratzen zuten gero eta gehiago, eta bere jarrera kritikoa gero eta erradikalago egin zen. Amerikako egoera latza asimilatzeko epea izan zen, eta Barret tarte horretan espiritualki aberastuta irten zen. Horrela, ameriketako bizitasunak, europear intelektualek utzitako hutsunea hein batean bete zituen.\n1908tik aurrera Barrettek bere burua anarkistatzat jo zueen, eta horren lekuko "Nire anarkismoa" (jatorrizko izenburua: "Mi anarquismo") idatzia.\n« Nahikoa dut zentzu etimologikoarekin: “Gobernu eza”. Suntsitu egin behar da autoritate izpiritua eta legeen izen ona. Horixe da guztia. Azterketa librea egin behar da. Ezjakinek uste dute anarkia desordena dela eta gobernurik gabeko gizarteak kaosean amaituko lukeela. Ez dute armen terroreak kanpotik ezarritako ordena baino ezagutzen. Anarkismoa, nik ulertzen dudan moduan, azterketa politiko librera mugatzen da. [...] Zer egin? Hezi gaitezen eta hezi dezagun. Dena mugatzen da azterketa librera. Gure umeek aztertu dezatela legea eta mespretxatu dezatela! »\nRafael Barrett, "The Woman in Love" ("La Enamorada")ren igelesezko bertsioa[Betiko hautsitako esteka]\nRafael Barrett, "Moralidades Actuales". Pepitas de Calabaza, Logroño, 2010. ISBN 978-84-938349-0-6\nRafael Barrett, A partir de ahora el combate será libre. Artikulo bilduma, Madril (Espainia), Ladinamo Libros, ISBN 84-607-6754-X.\nRafael Barrett "La Rebelión", Asunción del Paraguay, 1909.\nRafael Barrett "Hacia el porvenir". Editorial Periférica, Cáceres 2008. ISBN 978-84-936232-5-8. Hitzaurrea Francisco Corral.\nFrancisco Corral "Vida y pensamiento de Rafael Barrett", Universidad Complutense, Madril 2000. ISBN 84-8466-209-8.\nFrancisco Corral El pensamiento cautivo de Rafael Barrett. Crisis de fin de siglo, juventud del 98 y anarquismo. Editorial Siglo XXI. Madril 1994. ISBN 978-84-323-0845-1.\nGregorio Moran "Asombro y búsqueda de Rafael Barrett", Anagrama, Bartzelona 2007. ISBN 978-84-339-0790-5.\nCatriel Etcheverri "Rafael Barrett, una leyenda anarquista", Capital intelectual, Buenos Aires 2007. Hitzaurrea: Abelardo Castillo. ISBN 978-987-614-021-8.\nComplejo de Adan Francisco Corral.\nAsombro y búsqueda de Rafael Barrett, Francisco Corral eta Virginia Martínez-ek - El País, Montevideo.\n¿Descubrir a Barrett?, Guillermo Rendueles.\nRafael Barrett, un anarquista brillante, falseado, hainbat iritzi artikulu\nA partir de ahora el combate será libre, Rafael Barrett-en idatzi bilduma.\nMultimedia: Rafael Barrett\nISNI: 0000 0001 2118 5540\nBNF: 12034371c (data)\nXIX. mendeko Espainiako idazleak\nOrriaren azken aldaketa: 15 maiatza 2022, 12:28.


Publikazioak - Goimen\nGIPUZKOAKO AZOKEN ERAGIN EKONOMIKO ETA SOZIALA EHUren eskutik\n2015 - 2016 urtean zehar Gipuzkoako hainbat baserritarren azokak aztertu ondoren, hauek tokiko ekonomian duten eragina eta azoken inguruan sortzen den giza ehuna, kontsumitzaile mota eta hauen interesak biltzen dituen azterketa burutu da Euskal Herriko Unibertsitatearen laguntzarekin,\nIkerketaren helburu orokor hau bete ahal izateko\n- Tokiko nekazarientzako azokek komertzializazio bide gisa duten garrantzia balioztatzea\n- Tokiko ekonomian tokiko azokek duten garrantzia balioztatzea\n- Tokiko azokek beste tokiko merkaturatze aukerekin eta tokiko ekonomiako beste sektore batzuekin (zerbitzuak, merkataritza, ostalaritza,...) sortzen dituzten sinergiak eta harremanak balioztatzea\n- Tokiko azokak nekazarien beste merkaturatze bideen eremuan eta 7 Tokiko nekazarien azoken eragin ekonomiko eta sozialaren azterketa merkaturatze bide laburretan (MBL) elikadura estrategia batean aztertzea\nGOIERRIKO LANDA GARAPEN PROGRAMA 2015-2020\nLanda Garapenerako Programa (LGP) eskualdeko landa ingurunearen antolamendua eta kudeaketa iraunkorra egiteko tresna da.Hau, aldiro eguneratzen da.\nHemen ikus daitekeena, 2015-2020 urteen artean indarrean dagoena da.\nDagoeneko Goierrin , bertako paisaia balioan jartzeko hainbat ekintza eta egitasmo jasotzen dituen txostena amaitu da, helburu desberdinen baitan sailkatuta:\nBaserri-paisaiez gozatu ahal izatera bideratutako ekintzak\nBaserri-paisaien kalitatea hobetzeko ekintzak\nSentsibilizaziorako materialak prestatzeari buruzko ekintzak\nBaserritarrak egiten duen lanarekiko sentiberatzeari eta partaidetzari lotutako bestelako ekintzak\nLehen sektoreko produktuen kontsumoari buruzko ekintzak\nLehen sektoreari eta landa-eremuko herriei buruzko ekintzak\nAisiari eta turismoari lotutako ekintzak\nAraudia, lurralde antolamendua eta hirigintzari buruzko ekintzak\nBaserri paisaiak gizartean duen eragina eta onurak biltzen ditu. Nabarmendu, nekazaritza eta hiritar - kontsumilzaileen artean beharrezko dugun etengabeko elkarrizketa harremana. Lanak jarraipena izan nahi du eta irekian planteatzen da, denen ekarpenak ongi etorriak izango direlarik!\nBASERRI-PAISAIA ATLANTIKOEN BALIOA AGERIAN JARTZEKO PROIEKTUA\nNekazaritzak eta abeltzaintzak sortu eta mantendutako paisaiak gure eskualdearen izaera eta nortasunaren oinarri dira, eta bertako historiaren eta ondarearen gordailu. Eskualdeko biztanleriaren bizi-kalitatean sekulako eragina dute, egunerokotasuna atsegin bihurtuz eta aisialdiko denboran naturarekin harremanetan egoteko aukera eskainiz. Horrez gain, baserri-paisaiak eskualdearentzat baliabide ekonomiko garrantzitsua dira, bereziki lehen sektoreari eta turismoari lotuta.\nEskualdeko baserri-paisaiei izaera eta nortasuna ematen dieten elementuak balioan jartzeko proposa daitezkeen ekintzak mota askotakoak izan daitezke.\nGuri bereziki interesatuko zaigu eskualdean turismoa sustatzeko eta herritarrak sentiberatzeko balioko duten ekimenak mahai gainean jartzea, hurrengo urteetan burutu daitezen.\nEgunean egunekoa, garaian garaikoa, gure baserritarrak ekoizten dutena zuen eskura. Argitalpen honen bidez Euskal Herriko kalitate goreneko produktuak zure eskura jarri nahi ditugu zuen eguneroko elikadura hobea eta osasuntsuagoa izan dadin.


Koers - Kulturklik\nTafalla 2020(e)ko Irailak 11\n2018an argitaratutako lehen diskoa, Unbroken, irrati eta telebista nagusietan entzun da, eta, estatutan, etorkizun handieneko reggaearen ordezkari nazional bilakatu ditu. Agertoki handietan ere arituak dira, hala nola Rototom Jaialdian.\n2019. urtearen hasieran, Des de les Cendres EPa argitaratu zuten eta bira berria abiatu, non sona handiko jaialdi eta agertokietan jo baitzuten. Azken lan horretan, Dani Macacok eta Sr. Wilsonek ere bat egin dute haien bidaiarekin, eta, haiekin elkarlanean, bihotza jarri dute proiektuan. Azken bidaia horretan, miloi erdi bat bisita izan ditu beren Vuela ft. Macaco bideoklipak eta jarraitzaileen erantzun bikaina jaso du.\nData 2020(e)ko Irailak 11


Hizkuntz euskakizuna • ZUZEU\nHizkuntz euskakizuna –\nIgor Elordui Etxebarriak, Bizkaiko Hitzan.\nMezu bat jaso dut Whatsapp bidez mugikorrean: HABEren oharra! 2017-2018 ikasturteko ekaineko emaitzak balio gabe geratzen dira aldi baterako, hainbat izan baitira filtrazioengatik jarritako helegiteak. Bolo-bolo zabaldu da, nonbait. Euskaltegietako hainbat ikasle, asaldaturik, euskaltegietara eta nor bere irakasleari deika hasi dira: ¿Cómo es posible? Yo necesito el B2 para mantener mi puesto de trabajo. ¿Qué ha pasado? El B1 me dá puntos… ¿Ahora qué hago? Irakasleak zur eta lur, ikasleei lasaitzeko eskatzen, deituko duela euskaltegiko bulegariari eta, mesedez, euskaraz egiteko. Euskaltegiko bulegariak, aho bete hortz, berak ez dakiela ezer; inork ez diola horren berri eman eta deituko duela HABEra, ea hori mezua zer den. HABEko idazkariak, serio demonio, mezu hori ez dela benetakoa, HABEk ez dituela ekaineko emaitzak balio gabe utzi, ez dagoela ez filtraziorik, ez helegiterik, ez ezer.\nOharra asmakizuna da (psikosia ere bai), baina mezua existitu da. Eta nahiz eta lagun gutxi batzuen arteko txantxa izan, egon da larrituta, irakasleari deitu dionik. Horrexegatik, merezi du hausnartzea. Hasteko, nola sustatu duten lan eskaintza publikoa enplegu-politikek (edo politiko enplegatuek), langabeziaren edota prekaritatearen atzaparretatik betiko libratuko gaituen lur promestua balitz bezala (a, zer negozioa hori ere!). Baita, horren haritik, nola lagundu duten hedabideek fenomenoaren ikusgarritasunean. Gero, nola eragiten duen lan-merkatuan, oro har, eta bereziki, osasun edota hezkuntza-lako arloetan. Benetan, hori da, halako langintzetan, bidea? Azkenik, nola ez, nola eragin duten horien baitako hizkuntz-eskakizunek, euskararen ezagutzan zein erabileran, euskaltegien jardunean…\nZuzena eta egokia da euskaltegiek eta irakasleek mailak egiaztatzen eta hizkuntza-eskakizunak onartzen erantzukizun eta ardura handiagoak hartzea. Alabaina, zer aitorpen du euskara-irakasleen lanak? Hezkuntzako irakasleak kexu dira behar eta merezi hainako aitortzarik ez daukatelako; eta hala da. Orduan, baina, zer esan euskaltegi eta euskaltegietako irakasleei buruz? Zer gertatzen da behin lanpostua eskuratuta euskaraz egiten ez duen langilearekin? Zergatik ote horrenbeste itzultzaile eta zuzentzaileren beharra? Zilegi al da euskaraz egiten duenak (ama hizkuntza duelako edo dena dalakoagatik) hizkuntz-eskakizuna, demagun B2, ez lortzea idatzizko probagatik? Zergatik ez egin, mintzamenari balio handiagoa emango bazaio, ahozkoa lehendabizi?\nGaldera sortatxo bat baino ez da. Luze joko luke hausnarketak (eta eztabaidak). Hezkuntza sistemak bere kabuz ezin duela bermatu ikasle guztien elebitasuna esan zuen Cristina Uriarte Jaurlaritzako Hezkuntza Sailburuak Legebiltzarrean, Ebaluazio Diagnostikoaren azken emaitzen aurkezpenean. Arrazoia du. Hizkuntz euskakizuna egiten diot: Jaurlaritzako opor osteko lehen bilkuran horretaz ohartaraztea gainontzeko sailei.\nHizkuntz euskakizuna Hizkuntz euskakizuna Hizkuntz euskakizuna\neuskara, HABE, hizkuntz eskakizunak, lana


Bilbok irabazi du hiriko bide-segurtasunaren Europako saria\nBilbok sari hau irabazteko arrazoi nagusietako bat hirigune osoan abiadura 30 km/h-ra mugatzea izan da.\nBilbo. Argazkia: Bilboko Udala\n30 km/h-ko muga hiri osora zabalduko du Bilbok, eta ez ditu terraza berriak onartuko\nBilbo aukeratu dute Europako Batzordeak Mugikortasunaren Europako Astearen barruan urtero ematen duen Hiriko Bide Segurtasuneko Sariaren (European Urban Road Safety Awards) irabazle.\nIragarpena online zeremonia batean egin da, eta bertan izan dira Adina Valean, Europako Garraio komisarioa, eta Matthew Baldwin, Europar Batasuneko Mugikortasuneko eta Garraioko zuzendari nagusiaren albokoa. Saria irailaren 16tik 22ra bitartean ospatuko den 2021eko Mugikortasunaren Europako Astean banatuko da.\nEBko Hiriko Bide Segurtasuneko Sariak tokiko agintariek Europako errepideen segurtasuna hobetzeko egindako ekarpena nabarmentzen du, eta bide-segurtasunaren arloan izandako lorpen nabarmen eta berritzaileak saritzen ditu.\nBilbok sari hau irabazteko arrazoi nagusietako bat hirigune osoan abiadura 30 km/h-ra mugatzea izan da. Bizkaiko hiriburua izan da mundu osoan 300.000 biztanletik gorako lehen hiria neurri hori aplikatzen.\nIragarpenaren ostean, Alfonso Gil Bilboko Udaleko alkateorde eta Mugikortasun eta Iraunkortasun zinegotziak eskerrak eman dizkio Europako Batzordeari, eta bilbotar guztiekin partekatu ditu nazioarteko aintzatespen horiek, "ahalegin kolektiborik gabe ezinezkoa izango baitzen Bizkaiko hiriburua hiri mugikortasun jasangarri eta osasungarriaren munduko erreferente bihurtzea".\nUdalaren arabera, abiadura-muga 30 km/h-ra jaistea zeharkako ekintza bat da, eta ibilgailuen trafikoa modu eraginkorrean baretzea eta garraiobide desberdinen bizikidetza sustatzea du helburu, esparru partekatu batean. Jarduketa horrek oinezkoen eta bizikleten zirkulazioaren baldintzak eta segurtasuna hobetzea eta zarata nahiz atmosferara egiten diren emisio kutsagarriak murriztea espero dute, ondorioz, giza osasuna hobetzeko.\nEuropako Batzordeak aukeratu dituen beste bi hiri finalistak Heraklion (Grezia) eta Quart de Poblet (Valentzia) izan dira.


Streisand efektuak ez gaitu zentsuratik libratuko, Donostia 2016n ikusi genuen | Boligrafo gorria\nHasiera » Kulturgintza » Streisand efektuak ez gaitu zentsuratik libratuko, Donostia 2016n ikusi genuen\nAtalak: Kulturgintza, Politika, Zinema - ikus-entzunezkoak\nPreso dauden emakumeak ziren filmeko protagonistak, benetako presoak, benetako kartzela batean errodatutako film batean, zeina off-eko ahotsen bidez entzun genuen testu indartsu baten bidez kontatzen zitzaigun, ikuslearengan efektu nahiko berezia sortuz espetxeratutako emakumeen irudiekin konbinatuta, batetik kartzelako egunerokotasun monotono eta krudelaren berri ematen zuelako, biolentzia sor eta administratibo baten egunerokotasuna pantailaratuz; eta bestetik transmitituz, sentsibilitate handiz, topiko eta estereotipoetatik urrun, indarkeria horren pean bizi diren pertsonen nahiak eta desirak. Gutxitan horrelako zerbait ikusteko aukerarik.\nProiekzioaren ondoren filmaren egilearekin konexio telefonikoa egin zuten antolatzaileek eta pelikularen historia ezagutu ahal izan genuen: 1998an filmatu zuen, Fleury-ko kartzelan zegoela presoentzat antolatu zuten zinema-tailer batean. Baina tailerra gidatu zuenak, lanaren kalitatea ikusirik, eta presoaren egoeraz baliatuz, filma bereganatu zuen: berea balitz bezala aurkeztu zuen festibaletan. Beharrik presoaren lagunak mugitu ziren, espetxeratutako pertsona bati haren obra lapurtzeko bezain miserablea izan zen zine-irakaslearen eskuetatik filmaren kopia bat lortzeko. Horri esker proiektatu ahal izan baitzen, ia 20 urte geroago, Idoia Lopez Riañoren Ces maisons hantées pelikula.\nProiekzio horretaz akordatu naiz aste honetan ARCO arte azokan izan den polemikaren ondoren, bati baino gehiagori irakurri diodanean Madrilen gertatu denak obraren zabalkundean lagundu besterik ez duela egingo, “Streisand efektua” delakoagatik –Iñigo Astizek ondo esplikatu du Berria-n: “Erakutsi dute telebistetan, zabaldu da irudia sare sozialetan, eta, sakelakoen bidez, sakelaraino heldu zaizkigu presoen pixelatutako aurpegiak”. Eta beraz, Astizen ustez, “beste bat da helburua. Kultur sortzaile, eragile eta kudeatzaileentzako abisu bat da”–.\nBai, ARCOn gertatu dena ikusita, kasu horretan analisia zuzena da. Are gehiago, jakin dugularik 80.000 euroan erosi ostean, ahal den jende gehienak ikusteko moduan jarri nahi duela Preso politikoak gaur egungo Espainian obra Mediapro talde mediatikoko bazkide batek.\nBaina, nik behintzat, ez nuke gutxietsiko zentsura klasikoak garaiotan duen eraginkortasuna: Idoia Lopez Riañoren Ces maisons hantées ere zentsuratutako obra da, Donostia 2016ren baitako erakusketa batean ikusgai egon behar baitzen eta antolatzaileek erretiratzea erabaki zuten, “terrorismoaren biktimekin errespetuz”.\nLopez Riaño ETAko kidea izan zen. Baina film horrek ETAren biktimei errespetua faltatzen diola uste duenak, harrien azpitik atera beharko ditu hori justifikatzeko argudioak, pantailan ez baitu horretarako heldulekurik aurkituko. 2017ko abenduko proiekzio horretaz koadernoan hartu nituen oharrak errepasatzen, hau aurkitu dut: “Pelikula hau DSS2016tik kendu izanak asko esaten du Kultur Hiriburuak izan dituen programazio-irizpideez: filmaren edukia kontuan hartu zuten baztertu aurretik? Hala bada, edo a) miopia kasu nabarmena da edo b) mediatikoki estigmatizatutako egilearen figurak pisu handia eduki zuen erabakian”.\nBai, izan zen polemika pixka bat zentsura kasu horren harira –baina bigarren erregionalekoa–; eta ez, horrek ez zion lagundu obraren zabalkundeari, tiradera batean gorde zuten eta, azkenean, erdi-ezkutuka antolatutako proiekzio batean ikusi behar izan genuen. Hori Donostian gertatu da, ez Madrilen. Etxean bertan dauzkagu ARCOkoa bezalako erabakiak normaltasun osoz hartzen dituzten kultur kudeatzaile eta agintariak. Ispilu bat aurkituko al dute beren buruari begiratzeko, besteen erabaki txarren aurrean muturra itsustu baino lehen.


Zuhaitz Eguna ospatuko dute datorren larunbatean Zumarragan. Noticias de Gipuzkoa\nZuhaitz Eguna ospatuko dute datorren larunbatean Zumarragan\nSábado, 18 de Marzo de 2017 - Actualizado a las 13:26h\nZUMARRAGA – Datorren larunbatean, hilak 25, Zumarragako 28. Zuhaitz Eguna ospatuko dute. Ekitaldia Antion izango da, 11.00etan. 2016an Zumarragan jaiotako haurrek, beraien gurasoekin, eta Lehen Hezkuntzako 4. eta 5. mailako ikasleek parte hartuko dute. Hainbat zuhaitz landatuko dituzte. Aurreko urteetan bezala, autobus zerbitzua egongo da, doan. Autobusa 10.30ean irtengo da Elizkaletik. – A.Z.\nGoierri elkarteak Nafarroara irteera antolatu du\nURRETXU – Goierri kirol elkartearen mendi sailak irteera antolatu du datorren asteko iganderako. Mendizaleak Nafarroara joango dira. Autobusak Sunbillara eramango ditu eta handik Goizuetara joango dira, oinez. Bidean, Mendaur (1.131 metro) eta Loitzate (1.048 metro) mendiak igoko dituzte. Parte hartu nahi dutenek Goierri kirol elkartearen egoitzan izena eman behar dute: Urretxuko Labeaga kaleko 12an. – A.Z.


Antzerki kritikariaren azalean\nKritikoari gorroto. Mahai-ingurua\nKritikoari gorroto. Hala zuen izena Euskal Herriko Antzerkizale Elkarteak (EHAZE) Esperientzixak jardunaldiaren baitan antolatutako mahai-inguruak. Bertan izan ziren, gorroto horren jomugan eta mikrofonoaren parean, egun antzerki kritika euskaraz egiten duten kazetari bakarrak: Agus Perez (Berria) eta Jaime Valverde (Gara). Hori bai, Karlos del Olmo moderatzaileak argitu zuenez, “maitasuna da gorroto guztien abiapuntua”.\nAgus Perez Euskaldunon Egunkaria sortzearekin batera hasi zen antzerki kritikak idazten, eta bolada luzean euskarazko kritikari bakarra izan da. Epailearena baino, kritikariari laguntzailearen lana dagokiola argitu zuen. Jaime Valverde aldiz, hasiberria da, zortzi antzerki kritika soilik argitaratu baititu. Bere hitzetan, kritika ezinbestekoa da, “on egiten duen kaltea”.\nHizlariek eta moderatzaileak aitortu zutenez, txikia da euskal antzerki sistema, eta ia denek ezagutzen dute elkar. Hori dela eta, Perezek konpainia izaten du gogoan kritikak egiten dituenean, euskalduna denean batez ere. “Antzezlana prestatu dutenek merezi dute kanpoko irakurketa bat”. Bestalde, irakurleari begira, “irakurgarria” den testu bat idaztea izaten du helburu. Valverderen iruzkinek aldiz, funtzio pedagogikoa dute. “Irakurleari antzezlana gustatuko zaion edo ez adierazten saiatzen naiz”.\nBiek ala biek antzerkia ikusi eta berehala idazteko ohitura dute, egunean bertan edota hurrengo goizean bestela. Hala ere, zenbat eta denbora gehiago igaro, orduan eta hobeto barneratzen duela antzezlana nabaritu du Valverdek. “Beranduago idatzi ditudan kritikak izan dira sentsazio onenak eman dizkidatenak”.\nPerezek dokumentazio lan handia egin behar izaten duela aitortu zuen: “Lehen nire balizko jakiturian bilatzen nuen informazioa, orain internetek asko erraztu du lan hori”. Adituekin hitz egitea ere atsegin du, euren iritzia kontuan hartzeko. Valverderi arrebak laguntzen dio testuak errazago egiten, mundu akademikotik datorrenez, esaldi luze eta korapilotsuak idazteko joera baitu.\nHizlarien azalpenek kritikariaren lan “bakartia” ulertzen lagundu zien eserlekuetan eroso jarritako aktore eta antzerkizaleei, baina ez hizlarien azalpenek bakarrik. Izan ere, ariketa bitxia proposatu zuen Karlos Del Olmok: irakurketa dramatizatua ikusi ostean, ikusleek horren kritika egin behar izatea; ikusleak kritikoaren azalean jartzea, alegia.\nXabier Lopez Askasibarren Piztu gabeko zigarroak antzerki laburra izen zen aukeratutako testua, Edipo eta Yocastaren mito klasikoa gaur egunera ekartzen duena. Maite Arrese eta Mikel Martinez aktoreek euren ahotsarekin gorpuztu zuten antzezlana, jatorrizkoan bi bakarrizketa paralelo direnak testu bakarrean uztartuta.\nIrakurketa amaitzean, isiltasunean murgildu zen aretoa, moderatzaileak xaxatuta zenbaiti kritikari sena piztu zitzaion arte. Gehientsuenek jatorrizko testua txalotu eta irakurketaren gehiegizko abiadurari erreparatu zioten, eta aktoreek ere izan zuten euren proposamena defendatzeko aukera. Amaitzeko, eztabaida horietan murgilduta zirela, kritikoaren lanari buruzko esaldi borobilena bota zuen Ramon Agirre aktoreak: “Kritikoari, egurra eman behar duenean ere, antzerkia maite duela nabaritu behar zaio”.


Zilarrezko Q saria eman diote Eskualdeko Ospitaleari - Debagoiena - Goiena.eus\nZilarrezko Q saria eman diote Eskualdeko Ospitaleari\nLeire Kortabarria 2004-11-29 15:43\nEskualdeko Ospitaleak Zilarrezko Q saria irabazi du, bere kudeaketa onarengatik. Euskalit Fundazioak ematen ditu errekonozimendu horiek. Hil erdialdean EAE osorako ekitaldi baten jasoko dute saria ospitaleko arduradunek, beste irabazleekin batera.\nEskualdeko Ospitalak aurten egin duen kudeaketa lanarengatik errekonozimendua jaso du Zilarrezko Q sari horrekin, eta zentroko arduradunek honela diote: Oso albiste pozgarria da guretako eta Debagoieneko gizarte osoarendako.\nZilarrezko Q saria Euskalit Fundazioak ematen die bere kudeaketarengatik nabarmendu diren enpresa eta erakundeei. Horretarako, Europan erabiltzen diren neurgailuak erabiltzen ditu Euskalitek ere, Bikaintasunaren EFQM neurgailua, hain zuzen ere. Oro har, eredu horrek kontuan hartzen ditu erakundearen lorpenak, baina baita langileak, bezeroak\nzelan kudeatu dituen ere.


naiz: hedabidea zara - Angeluko feminizidioaren kontrako elkarretaratzeak\nAngeluko feminizidioaren kontrako elkarretaratzeak\nAngelun gertatutako feminizidioaren kontrako hainbat elkarretaratze egin zituzten maiatzaren 12an Ipar Euskal Herrian gaindi. Krisi sanitarioa dela eta, hamar pertsonaka elkartu ziren Kanbo, Hazparne, Baiona, Donibane Garazi, Baigorri, Angelu, Hendaia eta Baionan. "Feminizioak geldi" mezua entzunarazi zuten kolektibo feministek.\nAngelun gertatutako feminizidioaren kontrako ekimena Baionan. ©Guillaume Fauveau\nFeminizidioen kontra elkartu ziren Donibane Garaziko herriko etxearen aitzinean. ©Kolektibo feminista\nHendaian, Bagera-Nous Sommes kolektiboak hitza hartu zuen herriko etxearen aitzinean. ©Kolektibo feminista\nAngelun, pankarta bat eutsi zuten herrian gertatutako feminizidioa salatzeko. ©Kolektibo feminista\nSegurtasun distantzia mantenduz, Kanboko elkarretaratzearen parte hartzaileak bildu ziren borobil batean. ©Kolektibo feminista\nFeminizidioen kontrako elkarretaratzea antolatu zuten Hazparnen. ©Kolektibo feminista\nLarzabalen ere emazteen kontrako indarkeriaren aurka bildu ziren. ©Kolektibo feminista\nFeminizidioen kontra, Baigorrin antolatutako elkarretaratzea iruditan. ©Kolektibo feminista


Ascensión a Anboto desde Urkiola. Ruta en 360º y VR\nIbilbidearen track-a esploratu ezazu\nTrack-a azpiko diagramarekin sinkronizatuta dago, ibilbidearen desnibelen bilakaera aztertu ahal izateko.\nMapan, track-aren edozein punturen gainean kokatu zaitez, diagraman bere proiekzioa ikusi ahal izateko, edo alderantziz.\nUrkiola - Urkiolagirre\nUrkiolagirre - Asuntza\nAsuntza - Ertza\nErtza - Anboto\nZalantza izpirik gabe, Anboto gure mendien artean ezagun eta maitatuenetakoa dugu. Urkiolako Natura-Parkean kokatua, sinbolismo, historia eta mitologi anitz duen mendia da. Bertan gure antzinako jainkosa Mariren egoitza nagusia dugu, Mariren Koba alegia.\nArrazolako bailaratik 1000m gorago topatzen dugu gaina, eta bere hormetan 400m-rainoko eskalada bideak aurkitu ditzakegu, ertza, gandor eta ezproiez gain. Mendizale orok nahiko lukeen guztia mendi bakar batean bildua.\nBide normalen artean ezagunenetakoa Urkiolako Santutegitik abiatzen dena dugu, lasterka joan gabe pare bat ordutan egin daitekeen ibilbide erraza izanik.\nSantutegiaren atzetik abiatzen den eta ezkerretara kokatzen den aparkalekuaren ondotik abiatzen gara. Bertara iristeko bidetik Asuntzaraino doazen bi ibilbide desberdinen abiapuntuak ikusiko ditugu. Bistakoena aurrez aurre agertzen den pista dugu, Urkiolagirre mendia bere Hko basotik inguratzen duena. Guk hautatutakoa, Urkiolagirre gainarantz doan ezkerraldeko belarditik hasten da, horretarako, bertako ataka igaro beharko dugu.\nBelardiak HE norabidean gora egiten du, etenik gabeko baina ibiltzeko oso erosoa den aldapatik. Norabidea mantenduz, zuhaizti batetara zuzen eramaten gaitu, suebakia erabiliz igaro ahal izateko. Suebakitik aurrera, ageriko bideak nahiz eta Hrantz egin, guk gure norabidea jarraituko dugu, aldapan gora.\nGure ezkerretara Atxarte eta Alluitz ikusten ditugun einean gora egiten dugu eta ia konturatu gabe gailurra topatzen dugu. Bertan erpin geodesiko, informazio mahai eta mendiko postontzi bat ikusiko ditugu. Hemendik, besteak beste, Gorbeia inguruko eta Anbotoren gandorrarekiko aparteko ikuspegia dugu.\nUrkiolagirreko gainatik E norabidea hartzen dugu belardian behera egiteko asmotan. Bideak basoaren goiko muga jarraitzen du eta nahiz eta malda handiagoa izan, ibiltzeko erosoa da erabat.\nBeti norabidea mantenduz, jaitsieran dagoen atal lau bakarraren ondoren Asuntzara (Asuntze) eramaten gaituen sigi-sagatik behera egiten dugu.\nAlanbre-hesia atakatik igaro eta Urkiolatik datorren pista hartzen dugu.\nNahi izan ezkero, pistaren beste aldera gurutzatuz eta errekaren ondotik gora eginez, HE norabidean, Polpol metal-ura duen iturri famatua ikusi dezakegu.\nHartxintxardun pista jarraitzen dugu bailararen bukaera arte, IE norabidean eta ia maldarik gabe. Bideak HErantz egiten du eta berehala hasten dugu Pagozelaibururako igoera.\nAterpearen ondotik igaro eta Zabalandiko bidegurutzeraino iristen gara. Bide nagusiak Hrantz behera egiten du, baina zuzen jarraitzen dugu Pagozelaiburuko lepora doan pistatik barrena.\nLepotik Anbotorantz doan basoko bidea hartu dezakegu edota metro batzuk aurrerako, harrobi zaharraren ondoko pasabidea bilatu. Behin basoan, IE norabidea jarraitzen dugu, aztarna zuri-gorriak jarraituz.\nAldez aurretik esan beharra dago Anbotoko ertza hartzeko bide bakarrik ez dagoela, nahiz eta margo-aztarnak topatu, hortaz, lurraren egoerari kasu egiten diogu ahalik eta erosoen igo ahal izateko. Harriak erabat leunduta daude, eta bustirik egon ezkero, oso labainkorra den zorua topatuko dugu.\nHorrelakoetan soilguneak bilatu ditzakegu, ea eguzkiak bertako harriak lehortu dituen, edota basoaren goiko muga inguruan gora egin, horrenbeste leundutako harrien artetik.\nBehin basoa igarota, ertzera iristen gara.\nOhituta dagoenarentzat ertzak ez dauka inolako zailtasun mailarik, baina horrek ez du esan nahi bertatik lasai asko igaro daitekeenik. Badira pasarte labur batzuk zeinetan tentuz ibili beharko dugun baldin eta lurra bustita badago.\nLehendabiziko pasartzea, Hrantz eroria duen maila desberdin eta alderik aldeko arrakalak dituen plaka batetik doa. Ibilbidea grabatzerako orduan, lurra oraindik bustirik dagoela ikusita, pasartea ertzaren goiko puntutik igarotzea erabaki dugu, mailak diagonalean gora igoz eta harriaren irregulartasunetaz probestuz urrats bakoitza emateko. Jeitsieran arrakala baten barnetik egingo dugu. Badaezpada ere, pasartean eskuak erabiltzea komenigarria da.\nLehendabiziko plaka gainditu dugunean, balkoi txiki batera iristen gara. Lurrean duen harrizko plakak ebakiranzko malda dauka, beraz, ezkerreko hormari helduta igarotzen gara, beste behin ere eskuak erabilita, batez ere jaitsiera egiteko.\nAdi ibili beharreko azken pasarteak ertzean dagoen erlaitz txiki baten forma dauka. Nahi izan ezkero, gainetik igarotzea posible da, bukaerako maila jaitsiz, berriro ere bidea hartzeko.\nAzkenik Anbotoko gailurrera iristen gara. Inguruan bertako erpinaz gain, Club Deportivo Bilbao-k duela ehun urte baino gehiago jarritako mendiko postontzia topatuko dugu, euskal mendietan jarritakoen artean lehendabizikoa alegia.\nRefugio de Asuntze, a día de hoy parece cerrado.\nEn las inmediaciones del santuario: Fuente de Santutxu, pista adyacente, dir S.\nPradera de Asuntza: Fuente ferruginosa de Pol-Pol.\nEl tramo final de arista tiene la caliza muy pulida, en condiciones de agua o humedad es muy resbaladizo.


Urte berriko kontzertua - Deia\nana urkiza 03.01.2022 | 00:15\nBehinola, artean gaztetxo nintzela, urte berriarekin batera ikastolara bueltatu ginenean, idatzi bat prestatzeko eskatu zigun irakasleak. Aberatsak izanez gero, zer egingo genukeen. Horixe gaia. Nire baitan ordura arte lekurik izan ez zuen galdera zenez, etxean gurasoei galdegin nien. Eta aitak, birritan pentsatu gabe, bota zuen berea. Urte berri eguneko kontzertua entzutera joango litzatekeela esan zuen, Vienara. Amets handia iruditu zitzaidan. Ez bai- tzuen zerikusirik nik nire egunerokoan bizi nuen ezerekin. Eta, beraz, ez zen batere irisgarria. Eta, beraz, benetako ametsa zen. Hegan egiten lagun- tzen duen horietakoa. Egun hartatik aurrera, urtero jarraitu izan dut Vienako urte berriko kontzertua, telebistaz. Eta sinistera heldu naiz, munduan ezin dela egon, orkestra hartan jotzea edota dan- tzarietako bat izatea baino gozamen handiagorik.\nAurten, ostera, urte berriko kontzertua zuzenean gozatzeko aukera izan dut, lehenbizikoz nire bizi- tzan: Irungo Luis Mariano Orkestra entzun dut, Jose Ferreira Lobo zuzendari poldugaldarrak gidatuta eta Frantziako Compagnie Lychore dan- tza taldeak lagunduta. Programak bi zati izan ditu: lehenbiziko zatian Errusiako eta Espainiako musikari ospetsuen opera eta zartzuela zatiak eta, bigarrenean, nola ez, Johan Strauss.\nHaurtzarora egin dut bidaia kontzertuan. Egin nituen amets haiek guztiak burura ekarri ditut (edo beraiek etorri zaizkit, trumilka), egia izatera heldu direnak eta oraindik ere amets izaten jarraitzen dutenak. Eta kontzertuak iraun duen ordu eta erdian sinistera heldu naiz, umea bainintzan, ametsak oro lorgarriak direla.\nEta amestu dut zein ederra izango litzatekeen, Euskal Herrian ere urte berri eguneko kontzertu bat izango bagenu, ez hiriburu bakoitzean bat baizik eta bat bakarra erraldoia BECen, edo San Mamesen edo Navarra Arenan... Euskal Herri osoko musikariz eta dantzariz osatua. Programak bi zati izan litzake baita ere: lehenbizikoan, euskal musikari ospetsuen obrak eta, bigarrenean, nola ez, Johan Strauss. Musikak ametsak irisgarri egiten dituelako. Eta batasuna sentiarazten.


MUGAIPE :: Aisialdiko Begiraleak. Etxarri Aranatz (Nafarroa)\nAlbisteak Nor Gara Egutegia Tarifak Begiraleak Kokapena Kontaktua\nMUGAIPE, aisialdirako enpresa bat da, erabiltzaileei beharrezko materiala eskuratzen dietena eta tituludun monitore talde batez inguratuta dagoena; horrez gain, edonolako aktibitateak egiteko beharrezkoak diren ezagupenak eskaintzen dituena.\nTalde ezberdinetarako jarduera - programa zabal bat eskaintzen du urte osoan zehar; programa hauek, egun bakarretik egun anitzera izan daitezke, azken honetan alojamendua, janaria eta aurrerago aipatutako aktibitateak sartzen direlarik. Proiektu honen ezaugarri nagusia, pertsona guztien aisialdia da; helduena, gazteena, baita haurrena ere, adin guztietako nahiz gustu ezberdinetako pertsonena. Bakoitzaren denbora librea antolatzea oso garrantzitsua da, gutaz gozatzen jakiteko, geure burua nahiz ditugun baliabideak zeintzuk diren ezagutzeko... horregatik MUGAIPEK denbora hori aprobetxatzeko modu zabal eta dibertigarri bat eskaintzen du bai euskaraz bai erdaraz.\nBestalde, ezinbestekoa da enpresak bere baitan dituen beste xede batzuk azaltzea. Euskal Herri guztitik sortzen dituen kanpamentuez gain, aurretik aipatutako beste hainbat talde bereganatzen ditu MUGAIPEK, adin guztietan pentsatutako bestelako aktibitateak prestatzen dituelarik.\nKANPIN ezberdinetan, adiskide berriak egin, natura hauteman eta gozatu, ondo pasatu, ingurune berriak ezagutu eta kirol jarduerak estimulatu.\nHIRUGARREN ADINAREKIN edota beraien ZENTROETAN, lagunarte berriak egitea, natura ezagutzea, ondo pasatzea edota giharrak estimulatzea ditu helburutzat.\nIKASTOLA, ESKOLA edota ELKARTEETAN, euskara sustatu, natura ezagutu eta errespetatu, ikasten edota jolasten ondo pasatu, ingurune berriak ezagutu, adiskide berriak egin, kirol jarduerak sustatu baita elkarbizitzen ikasi ere.\nProiektu honen helburu nagusienetako bat, egiten ari den jardueraren nahiz adinaren arabera aldatzen da.\nDise�o web Aldor Internet


"Ez konprenitzea ere ene proposamenaren aitzinean erreakzio bat izatea da"\nErakusketa ezarria du Donostiako Arteko galerian agorril eta irailean. Barkoxen bizi den artista bilbotarrak hogeita bost margolan erakutsi ditu, tamaina handikoak batzuk, txikiak bestetzuk. Ohi duenez, ez du muga iragan –Mendikotako atelierrean hartu gaitu–, baina baditu enbaxadoreak: Jose Julian Bakedano, erakusketaren aurkezpen testua egin baitio, eta Joseba Sarrionandia, Ez gara geure baitakoak liburuan behinola egin zion pieza ederrean.\nHorra zure margolanak Donostian ikusgai, Barbalotak –intsektuak–, izenpean.\nBai, hor dira. Ilusio handia dut erakusketa honetan. Fedea badut Arteko galeriako arduradun honetan, Kristina. Erlea aldizkarian duela bi urte egindako ilustrazioak ikusi zituelarik, maite ukan zituen, eta iaz harremanetan jarri ginen. Honat jin zen Virginiarekin, Vicente Ameztoiren alargunarekin, eta erakusketaz mintzo ari ginen laster. Horrela.\nObra berria dakarkiguzu. Lan berriak, ezinbestean?\nErakusketa den aldiro artistak ez du obra berria erakutsi behar. Ez bortxaz. Baina erakusketa beti da motibazioa, obraren lantzeko. Erakusketa honetan badira zenbait gauza duela urte bat eginik nituenak. Gehienak, hala ere, urtean zehar egin ditut. Dena den, ene kasuan jarraikitze bat ikusten dut obra hauetan. Ber egurra, ber enborra da beti, baina bertze adar bat. Horretarako da interesgarria erakusketa, ene ustez. Helburuak ukaitea zinez gauza inportantea da, erakusketa halako lekuan izanen dela jakitea, halako egunean. Horrek obra prestatu behar dela erran nahi du. Hori gabe, bada flotatzen ibiltzeko arriskua, galtzeko perila. Bertzenaz, behar duzu ukan diziplina bat alimalekoa, eta nik ez dut! Lanerako bai, badut, baina erakusketa baten egiteko, behar dut ukan obrak galeriari emateko muga-eguna.\nEz duzu zure margoen gaineko sobera esplikaziorik eman nahi izaten…\nEz dut maite.\n“Erran ahal bada, zertako margotu?” Baconen aipua egin zenidan behin.\nEta horretan naiz oraino. Gauza eta elementu errekurrenteak erabiltzen ditut ene lanean: espazioa, paisaia –Zuberoako paisaia, beti– eta espazio horretan gertatzen diren gauzak. Horrela da beti ene lana. Bestalde, paketa maite baitut aleman bat Thomas Helbig, bat egin dut harekin, maite baitu arrazionalismoa, eta horrekin batera, kaosa. Biak ageri dira haren obran, eta hori nahi dut ene margoetan ere. Maite dut alemanen metafisika hori, arrazionalismoa batetik, eta kaosa bertzetik, biak batean. Ez dut pitokeriarik erran nahi, baina, enetako, euskaldunok badugu harremana, lotura azkarra, Alemaniako espresionismoarekin.\nArrazionalismoa, eta kaosa.\nHorren egiten saiatzen naiz ni. Ene lanetan beti da zerua eta lurra, Zuberoa, eta kaosa. Eta azarea, eta borroka, gestazioa, apokalipsia… Hori da ene intentzioa. Ene margoetan gero eta haboro hori gertatzen dela konturatzen naiz. Hori da ene margoetan ikusten dudan mundua.\nSasoi batean, enteak ere ageri ziren zure margoetan.\nPertsonak dira, edo gauzak, eta espazio horretan ageri dira, bai. Enteok badute ikustekorik ene ibilbidearekin, bai eta bizitza politikoarekin ere. Deus ez da halabeharrez gertatzen, beti bada arrazoirik, gordea bada ere. Ez dut introspekzioa maite, ez zait interesatzen batere, baina konturatzen naiz Zuberoan bizitzeak, Hegoaldetik ihesi jinak, baduela ikustekorik ene lanean, eta, segur aski, kontatzen saiatzen naizela.\n“Zuberoan bizitzeak, Hegoaldetik ihesi jinak.” Zango bat hemen, zango bat han bizi zara?\nGero eta gehiago ari naiz zuberotartzen.\nAitzinako errana duzu hori…\nBai, horretan naiz oraino! Gogo izugarria dut Hegoaldera joateko, eta badut, halaber, beldur alimalekoa, hara joan eta zer ikusiko ote dudan. Estresaturik ikusten ditut artista anitz. Erakusketa ezarri beharra, Alemaniara joan beharra honetako edo hartako… Hori da nik kanpotik ikusten dudana, ez diot ene buruari permititzen inor juzkatzea, inork zer egin behar duen inori erratea. Nik badut ene bidea, espresionismoa, baina behar dut ikusi bertze artisten proposamenak zein diren. Belaunaldi zaharrak eta berriak, denak ikusten ditut, proposamen interesgarriak eta ez hain interesgarriak. Eta Venezian, Berlinen egiten dena ikustera joaten naiz, ahal delarik. Eta beti badira han eta hemen proposamen batzuk zinez hurbil sentitzen ditudanak. Horietarik batzuek ene ideiak sendotzen dituzte, bertze batzuek, aldiz, desorekatzen naute. Beharrezkoa da. Margolari batek behar du lan egin, eta so egin, anitz behar du bietarik.\nOteizak ere erran zuen hori.\nBai. Ez da posible atelierrean sarturik bizitzea, munduan zer ari diren batere jakin gabe. Behin erran zidan artista batek ez zuela horren beharrik, baina ez nion sinetsi. Ezin zara itsu izan, itsu bizi. So egin beharra duzu, ikusi. Europako iparraldeko joera, haien metafisika, espresionismo basa hori, gogoko dut. Bada korronte bat, ez dakit sistematizatzen ahal den ere, baina denok ere badugu familia bat Pinturaren historian. Ni, hasteko, erromantikoa naiz. Hor da Goya ere! Behin honat jin zen Jose Julian Bakedano, eta horixe erran zuen: “Margolari erromantikoa zara”, Baietz erran nion.\nFormatu handiko lanak, ertainak eta ttipiak baliatu dituzu erakusketan.\nLan egiteko manera ezberdinak dituzu. Ttipian, lan xeheak egiten ahal ditut, anekdota, detailea, xehetasuna da nagusi haietan. Handian, gestuala da margoa, espazioa okupatzeko gogoa sentitzen dut horietan, ene gorputzaren jarraikimena da ageri han. Zenbait aldiz formatu handian egiten dut lan, eta ttipian bertzeetan. Batzuetan, handian ari eta konturatzen naiz ez dela obra nik nahi bezala heltzen, eta aldiz ttipian bai. Edo alderantziz. Bada bide bat batetik bertzera.\nKolorea deigarri da zure margoan.\nZenbait urtez zuri-beltzez egin nuen lan, baina orain kolorez jiten zait margoa, behar dut. Beltzetik, guti.\nEleak ere sobera. Titulurik ere ez zure lanek, erakusketari izena ematen diona ezik.\nBarbalotak. Ene pinturari izen bat emateko modua… Baina titulurik ez dute ene lanek, ezta Joseba Sarrionandiaren olerkiek ere, edo Georges Batailleren harako Histoire de l’Oeil [Begiaren historia] lanak, adibidez. Ez dut batere maite tituluak ezartzen. Nekezia badut tituluak ezartzeko. Zenbait aldiz, ez du zentzurik. Oro har, ene margoak egiteko guti erabili ditut testuak. Aldiz, noiztenka, atmosfera baten atzemateko bada, hartzen dut liburu bat edo bertze. Ez naiz, hala ere, sobera liburuzalea, baina Borges maite dut paketa. Zenbait aldiz, hartu haren ipuinak eta maite dut han ageri den anbiguotasuna, errealitatearen eta fantasiaren artean dagoen zera hori. Maite dut ene margoetan ere aztarnak ematea, errealitatea erakustea, baina giltza osoki eman gabe. Adibidez, zinez sinesten dut polisemian. Hori da, azkenean, ene lana, polisemia baliatzea. Ikusleari irakurketa anitz eskaintzea da ene gogoa, ber irudiari zentzu eta interpretazio ezberdinak eman ahal izateko berak.\nPolisemia duzularik lehen asmoetarik bat, eta interpretazio ezberdinak hor direlarik ere, ez ote da ikusleak zure margoan deus ez ikusteko arriskua, deus ez konprenitzeko?\nBai, baina hori bera ere bada erreakzio bat. Txarrena ez ikustea da: galeriara joan, margoen aitzinetik turrustan iragan eta deus ez ikusirik irtetea. Ez konprenitzea ere ene proposamenaren aitzinean erreakzio bat izatea da. Ez konprenitu arren, badira bertze konduktu batzuk, emozioak, adibidez, eta horiek ere balio dute. Margolanean xuxen zer gertatzen ari den konprenitu gabe sortzen ahal da emozioa.Margolanak emozioa sortu behar du nahitaez, ene ustez. Badira margolana intelektualki konprenitu nahi dutenak. Ez naiz horien mundukoa. Lan egiteko garaian badut ene metodoa, baina anitz gauza intuitiboak dira, gauzek nihaur harritu nazaten nahi dut. Maite dut hori… Minimalistak, adibidez, interesgarri dira, konbentzioak hautsi baitituzte. Ez da ene mundua. Oteizak erran zuen: “Cezanne edo Duchamp!”. Nik uste bien artean badela bidea. Ni ez naiz Cezanne-ago Duchamp-ago baino… Horiek pitokeriak dira! Gero eta gutiago maite ditut sailkapenak: “Hauek, espresionista dira; horiek inpresionista; haiek…”. Eta joan eta espresionisten artean ere bada orotarik. Baina historialariek behar dituzte egin beren sailkapenak. Eta gero eta gutiago eramaten ditut horrelako gauzak. “Hau kontzeptuala da!”. Menturaz bai, menturaz ez. Menturaz, badu kontzeptualetik, baina emozioa ere ageri da haren margoetan. Historialariak, finean, artxiborako ari dira lanean.\nOrtiz de Elgeak erran zidan, han ari omen zitzaion kritikaria eta: “Ez dakit non sailkatu zure obra!” erran omen zion…\nHori da, bai. Obra egitea, eta sekulan ez kontent izatea.\nHori bai nekezia!\nBaina horrek balio du, zuhaurren lanarekin konforme ez izatea. Interesgarria da kritika, nork bere burua kritikatzea, eta jendearen kritika ere. “Zure lanak hunkitzen nau” da enetako kritikarik ederrena. Edo “ez nuen lan hau ezagutzen. Ber gauza da, baina bertze manera bat!”. Jendea datorrela, berehala konturatzen zara jende interesgarria den edo nolakoa den. Nik zerbait sentitzen duen jendea maite dut, margoak hunkitzen duelarik, ez dakit buruan edo bihotzean, baina hunkitzen! “Honek halako pentsarazten dit!”. Maite dut hori, edo ikuslearen ametsen eta margoen arteko erlazioa. Batek dio: “Zaldia ikusten dut hor” eta baliteke ezinago urrun izatea zure asmoa, baina ikusleak egiten duen proiekzioak ere hainbat balio du. Ene ustez. Bertzenaz, hemen gaindi badugu kolekzionista bat, Jauregiberri, eta ari da zenbait gauza egiten, erakusketak. Ene lanak maite ditu, eta beti erraten dit zerbait, ene margoen gainean, bistan da. Problema, sobera positiboak dira haren kritikak... Kritika negatiboa ere behar dut, motibatzen nau. Behar dut, bortxaz. Ene burua zafratzeko balio du, eta ez da gaizki egina.\nPitorea (Gonzalo Etxeberriari)\nPintorea bere gela hertsitik larrera irten zen hegaztien kolorea ezagutzera.\nHegazti bat ikusi zuen laster, kolore zurikoa.\nGeroxeago, kolore beltzeko beste hegazti bat ikusi zuen.\nBere gelara itzuli eta, koadroan, hegazti gorria pintatu zuen.\nEz gara geure baitakoak. Joseba Sarrionandia\n“Zenbait artista plastikok estilorik gabe nahi dute beren lana egin. Errespetatzen dut joera hori. ‘Ez dut estilorik. Hori da ene estiloa!’. Egiten delarik serio, lan gaitza da. Errespetagarri zait, zinez, baina nik ezin dut horrelakorik egin. Enetako, arteak badu hizkuntza, egitura bat, eta behar dut gramatika hori, bertzenaz galdua naiz. Egia da ere behar dudala, ondoan, gramatika hori baztertu, hautsi… Zenbait aldiz, margolana egin eta konturatzen naiz duela lau urte ere egina dudala ber gauza! Eta horren kontra ez da deus egiten ahal! Hormaren kontra jotzea bezala da! Edo jenioa izan behar da, ordu arte eginikoarekin hautsi eta berriz hasteko! Momentu honetan ez naiz hor, hori segur!”.


Adizkiaren barneko osagaien hurrenkera [Sareko Euskal Gramatika]\nPertsona komunztadura marken hurrenkerarena oso gai interesgarria da, batez ere ABS-ko eta ERG-ko markei dagokienez. Orokorrean, ABS-ko markak aurrizki bezala agertzen dira, eta ERG-ko markak atzizkiak izaten dira. Zehatzago, Oraineko adizkietan, aipatutako hurrenkera daukagu beti: ABS-ko komunztadura markak aurrizkiak dira, eta ERG-ko komunztadura markak atzizkiak:\nABS markak Orainean\nERG markak Orainean\nn-\t g-\t -t -gu\nh-\t z-\t -k / -n -zu\n(d-)\t (d-)\t -Ø (-te)\nnator\t gatoz\t dakart\t dakargu\nhator\t zatoz\t dakark / -na\t dakarzu\ndator\t datoz\t dakar\t dakarte\nAlabaina, Iraganeko eta Alegiazko adizkietan, eredu hori ez da beti betetzen. Alegia, NORK-dun adizkietan, ABS-ko komunztadura hirugarren pertsona denean, ERG-ko komunztadura markak (atzizkiak izan beharrean) aurrizkiak dira; eta gainera aurrizki horiek ABS komunztadurako aurrizkiak berak dira. (Beraz, adizki hauen komunztadura markek itxuraz NORK-gabe dirudite, nahiz eta funtzioz NORK-dunak diren):\nABS markak Iraganean\nERG markak 3.p. ABS-ko Iraganean\nn-\t g-\t n-\t g-\nh-\t z-\t h-\t z-\n(z-)\t (z-)\t (z-)\t (z-)\nEgia esan, aipatutako ABS eta ERG markak ez dira berdin-berdinak, Iraganeko lehen eta bigarren pertsonei dagozkien ABS markek -n- artizki bat erakusten dutelako, ERG singularreko marketan agertzen ez dena. (ERG pluraleko marketan -n- bat bai agertzen da, baina honen ostean beste -e- bokal bat daukagu).\nnen-\t gen-\t ne-\t gene-\nhen-\t zen-\t he-\t zene-\n(ze-)\t (ze-)\t (ze-)\t (ze-)\nnentorren gentozen\t nekarren genekarren\nhentorren zentozen\t hekarren zenekarren\nzetorren zetozen\t zekarren zekarten\nEuskararen datu hauek “azaltzea” ez da kontu erraza, eta delako azalpena hartutako ikuspegi teorikoaren mendean egongo da neurri handi batean.\nEuskara Institutua, EHU, "Adizkiaren barneko osagaien hurrenkera", Sareko Euskal Gramatika (SEG), www.ehu.eus/seg


Salbuespen eskaera: ura, estolderia eta zabor bilketa tasak\nUr hornidura, estolderia eta zaborraren bilketagatiko tasen ordainketarako salbuespena eskatzea.\nTasak ordaintzetik salbuestea eskatu ahal izango dute Ordenantza Fiskaletan ezarritako baldintza guztiak betez Andoaingoak diren bizikidetza multzoak, beti ere udalerri honetan erroldaturik daudenean gutxienez eskaera egin den data aurreko azken urte osoan.\nOndorio horietarako, bizikidetza multzotzat hartuko da biztanleriaren udal erroldan eskaera egin duen herritar beraren helbidean izen emanda dauden kide guztiek osaturikoa.\nKideak Koefizientea Dirusarrerak urtean\n1 edo 2 ..................... L.G.S. x 1,25 .................... 15.750,00€\n3 edo 4 ......................L.G.S x 1,45 ..................... 18.270,00€\n>=5 .......................... L.G.S x 2,05 ..................... 25.830,00€\n(*) L.G.S. (Lanbidearteko gutxieneko soldata)\n2018ko Errenta aitorpena aurkeztu izan ezkero, horren zerga\n2018ko etekin gordinak, errenta aitorpena aurkeztu ez bada.\nBizikidetza-unitateko ondasunei dagozkien mugak\nOhiko etxebizitzaren jabetza ez da aintzakotzat hartuko, horren katastroko balioak 165.000,00 € gainditzen ez duen bitartean.\nTitularra eta/edo bizikidetza-unitateko beste edizein pertsona ezin dira bigarren etxebizitza jabe izan, etxebizitzaren jabetzaren %50aren edo gehiagoren titularra bada.\nOndare ekonomikoa: 36.000,00 €-tik gorakoa.\nEz dira kontuan hartuko ere, etxebizitza eraikin edo etxesail berean kokaturiko garaje eta trastelekuak edo, ohiko etxebizitzatik hurbilen dagoen garajea, beti ere guztien baturako katastro balioak 30.000,00 € gainditzen ez badu.\nOhiko etxebizitzaz gain, bizikidetza multzoko kideek hiri edo landa izaerako beste óndasun batzuen jabe balira, eta ondasun horiek batzordearen iritziz balio konputagarriak balira, ez legokieke salbuespenak eskatzaileei.\nKonputagarriak irizten ez diren balioak kontsultatzeko: ikus Ordenantza Fiskalak:\nE507 Salbuespen eskaera: ur eta zabor tasatan baliabide urriko pertsonentzat\nEskatzaileak, eskaera-orrian eta espresuki, baimena ematen badio udalari, Ordenantza Fiskaletan jasotzen diren baldintzak betetzen direla egiaztatzen duten datuak zuzenean hartzeko, ez da agiririk aurkeztu behar izango.\nAndoaingo udalak zuzenean eskatuko dio Gipuzkoako Foru Aldundiaren Ogasun sailari esleipendun izateko baldintzak betetzen diren ala ez erabakitzeko beharrezkoa den informazioa. Zehazki honako zerga ziurtagiriak eskatuko ditu:\nPFEZ. 2018ko aitorpenaren laburpena.\nFinantza-erakundeetako kontuen saldoak\n* Kontsulta egiteko BAIMENIK EMAN EZEAN, bizikidetza-unitatearen 2018ko egoera ekonomikoa egiaztatzen duten dokumentuak aurkeztu beharko ditu eskatzaileak.\nEskaera agiriekin batera aurkeztea.\nGizarte Zerbitzuetako Batzorde irizpenemailearen irizpena.\nTokiko Gobernu Batzarraren akordioa onartuz edo ezetsiz.\nEskaera aurkezteko epea: azaroaren 1etik 30era\nEskaera aurkeztu eta hurrengo ekitalditik aurrerako ondorioak izango ditu. Urtero berritu beharko da eskaera.\nOnuradunek Unean bertan jakinaraziko diote Udalari familia unitatearen kide bakoitzaren egoera ekonomikoan gertatutako edozein aldaketa. Betebehar hau ez betetzeak ordura arte izandako salbuespena galtzea ekarriko du.


3D marraztea AutoCADrekin - 8 atala - Orrialdea 9 - Geofumadak\nShowMotion marrazteko marrazki ezberdinak gorde ditzakezu eta PowerPoint aurkezpenarekin (diaporama) sortu edo aurkezpen bat egin dezakezu, oinarrizko animazioekin, aurrez zehaztutako mugimenduekin, kameraren mugimenduak ereduaren inguruan. ShowMotion aktibatzeko, nabigazio-barrako botoia erabiltzen dugu, marrazkiaren eremuan eskuinaldean.\nBehin aktibo, zure tresna-barra ikusiko duzu interfazearen behealdean. Barrean, diapositibak edo animazioak taldeka ditzakezun kategoria desberdinak irudikatzen dituzten leihoetan eta diapositiba edo animazio bakoitzaren miniaturak elkartzen dira.\nShowMotion tresna-barrako botoi berriarekin diapositibak edo animazioak berriak sor ditzakegu eta erabaki sortutako kategoria baten parte badago edo beste bat gehitzen badugu. Diapositiben kasuan, PowerPoint-en antzekoa, elkarrizketa-koadroa erabakiko dugu zenbat denboran iraungo duen pantailan, zenbat denbora iraungo duen eta zein trantsizio mota izango duen. Diapositiben ondo antolatutako sekuentzia bat sortzen baduzu, emaitza modeloa agertuko da ShowMotion tresna-barrako erreproduzitzeko botoiaren bidez.\nAurkezpena diapositiba estatikoko aurkezpenarekin sortuz, beste batzuek egungo ikuspegitik eredura aurrez aurre dauden animazioak sor ditzakegu. Diapositiba berri bateko botoia sakatzen duzunean, Kinematic hautatu behar duzu ikuspegian, elkarrizketa-koadroan animazio hau konfiguratzeko aukerak agertzen dira.\nZiur aski nabaritu duzula hirugarren aukera saguarekin egiten dugun ereduaren inguruan mugimenduaren grabazioarekin animaziozko diapositiba bat sortzeko. Hala eta guztiz ere, ibilaldi hori 3D nabigazio tresna batzuekin alderatuta zertxobait mugatua da, kasu batzuetan erabil daitekeen aldaera bat izan daiteke.\nAurreko adibideetan erakutsi daiteke DisplayMotion kategoria bat diapositiba batek dituen ikuspegi mota bakoitzerako, hala ere kategoria bakoitzeko motak nahas ditzakezu zure ereduaren aurkezpena egiteko.


Donostiako Sustapena - Fomento de San Sebastián - Ekitaldiak\nHome Gaurkotasun-albisteak Ekitaldiak\nTokiko produktuak Gastronomikan daude berriro Donostia Sustapenaren Guztiona Klusterraren eskutik\nAstelehena, 2021 Azaroa 15\nDonostiako Sustapenak kudeatutako Guztiona Nekazaritzako Elikagaien Klusterreko enpresa batzuk San Sebastian Gastronomikan izango dira azaroaren 15an, 16an eta 17an, eta haien produktuak erakutsiko dituzte aurten azalera bikoitza izango duen stand propioan. Era horretan, helburua da tokiko enpresen lehiakortasuna hobetzea, urteko ekitaldi gastronomiko handienean egonda.\n«Bertako produktuekin konprometituak» sariak Kostera jatetxeari, Lasala Plaza hotelari eta Elkano 1 Gaztaguneri\nLarunbata, 2021 Azaroa 06\nDonostiak «Bertako produktuekin konprometituak» sariak eman ditu gaur, Boulevardean Bertako produktuaren Egunagatik ezarri duten karpa handian. Sarion bidez, Donostiako ostalaritza-establezimenduen, saltegien eta hotelen jarduna eta lan ona aitortzen da, tokiko produktuari dagokionez. Hona hemen sariak, Ekonomia Bultzatzeko Zinegotzigoak eta Donostia Sustapenaren Guztiona Nekazaritzako Elikagaien Klusterrak entregatutakoak jaso dituzten establezimenduak ...\nDonostiak Bertako Produktuaren Egunaren edizio berri bat ospatuko du\nAzteazkena, 2021 Azaroa 03\nAzaroaren 5ean eta 6an, Donostiako Bulebarrean, Tokiko Produktuaren Egunaren beste edizio bat egingo da, Ekonomia Bultzatzeko Zinegotzigoak antolatuta, Donostiako Sustapeneko Guztiona Klusterraren bidez, inguruko nekazaritzako elikagaien ekoizpenei balioa emateko.\nBertako nekazariek beren produktuak salduko dituzte larunbat honetan Altzan\nAzteazkena, 2021 Urria 13\nLarunbatean, urriaren 16an, ‘Bertako Produktuaren Eguna’ izango da Donostiako Altza auzoan. Egun horretan, bertako produktuen azoka izango da, eta Altzako ‘Urban Lur’ proiektuko baratzeetako nekazari ekintzaileek hartuko dute parte; horiek, hiriko beste ekoizle batzuekin batera, beren ustiategietan lantzen dituzten barazkiak aterako dituzte salmentara, baita bertan ekoizturiko beste gai batzuk ere. Salmenta postuak Harria Parkeko pergolaren azpian jarriko dira.\nDonostiako nekazaritza sektoreko ekintzaileentzako baratzeak errendimendu betean daude\nOsteguna, 2021 Apirila 22\nNekazaritza sektoreko hainbat ekintzailek hartu dituzte Sustapen Ekonomikoko udal-arloak Donostiako Sustapenaren bitartez eta Urban Lur proiektuaren barruan baratza profesional bihurtutako Altzako sei partzelak. Bazterketa-arriskuan daudenekin lan egiten duen Cáritas elkartea da horietako bat. Baratzetako lurra prestatu eta ereiteko laguntza tekniko pertsonalizatua jaso dute nekazari berriek, eta laguntza teknikoa −pertsonala nahiz taldekoa− ere izango dute ekoitzitako elikagaiak merkaturatzeko.\nAzteazkena, 2020 Urria 07\nHirugarren urtez jarraian, Ekonomia Bultzatzeko Zinegotzigoak, Donostia Sustapenaren bitartez, “Tokiko Produktuekin Konprometituta” sarien deialdia egin du. Sari hauen helburua da euren enpresa jardueran tokiko nekazaritzako elikagaiak hoberen integratzen dituzten hiriko ostalaritza establezimenduen eta saltokien aintzatespen publikoa egitea eta Donostiako inguruneko nekazaritzako elikagaien ekoizleen lana azpimarratzea ...\nnrique Ramos, Ekonomia Bultzatzeko zinegotzia: “tokiko ekoizleei laguntza ematen ari gara digitalizatzearen arloan”.\nOsteguna, 2020 Urria 01\nHiriko Ekonomia Bultzatzeko Zinegotzigoak Donostiako nekazaritzako elikagaien sektorea sustatzearen aldeko apustu garbia egina du. Hori egiteko, tresna garrantzitsua du Donostia Sustapenaren bidez, hain zuzen ere, Guztiona Klusterra. Kluster honetan sektoreko enpresak, erakundeak eta eragile sozio-ekonomikoak biltzen dira. Urtean barrena, Klusterrak hainbat ekimen aktibatzen ditu hirian tokiko produktuak kontsumitzea sustatzeko, adibidez, Tokiko Produktuen Eguna antolatzea ...\nertako produktua Gastronomikan dago, Ekonomiaren Sustapeneko udal-arloak bultzaturiko Guztiona Klusterraren eskutik\nAstelehena, 2020 Abuztua 03\nEkonomiaren Sustapeneko udal-arloak bultzatzen duen eta Donostiako Sustapenak kudeatzen duen Guztiona Nekazaritzako Elikagaien Klusterraren barruko enpresa batzuek parte hartzen dute San Sebastián Gastronomika azokan. Aurten, modu birtualean egingo da azoka: zuzeneko hitzaldiak eta jarduerak egingo dira, eta produktuak online erakusteko stand bat egongo da.Urteko ekitaldi gastronomiko garrantzitsuenetako batean partean parte hartuz ...\nGastronomikan egongo da bertako produktua, Ekonomiaren Sustapeneko udal-arloak bultzaturiko Guztiona Klusterraren eskutik.<0}\nLarunbata, 2020 Abuztua 01\nEkonomiaren Sustapeneko udal-arloak bultzatzen duen eta Donostiako Sustapenak kudeatzen duen Guztiona Nekazaritzako Elikagaien Klusterraren barruko enpresa batzuek parte hartuko dute San Sebastián Gastronomika azokan. Aurten, modu birtualean egingo da azoka: zuzeneko hitzaldiak eta jarduerak egingo dira, eta produktuak online erakusteko stand bat egongo da ...\nOrrialdea 1-(e)tik 14-(e)ra


Euria – Gazteentzako Planak\nEuria eta beroa\nPistinak 7:30 tatik 21:00 irekita daude. Barruan gimnasio ere badauka. Pistinetara sartzea kirol txartelarekin dohain da, bestela 3€\nAstelehenetik ostiralera 7.30-22 Larunabatak 9.00-20.00 Igandeetan 9.00-14.00\nPistinetara sartzea kirol txartelarekin dohain da, bestela 3€\nPistinak luzera olimpiko bat du eta gimnasio handi eta txukun bat du. Kirol txartelarekin doainik ateratzen zaizu baina ez baduzu 5 € ko prezioa du ordaindu beharko duzu.\nKristinaenea ondoko edifizio publikoa da. Berrizatapen handia egin zen, kultura lekua bihurtzeko. Bertan liburutegi bat dute eta taberna bat beti irekita. Baita, artista desberdinen exposizioak eta pelikulak edukitzen dituzte.\nTxuri Urdinera: Anoeta ondoak dago elur jaineko patinajea egin daiteken leku bakarra. Bertan ere bai egin daiteke Jokey elur gainean. 7€ inguru egoten da prezioa patinatzeko\nTabakalerara: Kristinaenea ondoko edifizio publikoa da. Reforma handia egin zen, bihurtzeko kultura lekua. Bertan liburutegi bat dute eta taberna bat beti irekita. Baita edukitzen dute exposizioak artista desberdinenak edo pelikulak.\nZinera: Donostina daude bi zinema bakarrik. Alde zaharrean dago prinzipe zinema. Or zine sarrerak 7€ dira. Beste zinema Antiguo berri deitzen da eta dago kokatua zarautz kalean. Hemen ere bai sarrerak 7€ balio dute.\nPolikiroldegira: Bertan bai pistinak eta bai gimnasioa duzu eta biak oso ondo baloratuta daude bietan ondo pasako duzula ziurtatzen dizut. Horrez gain saskibaloi eta futbol kantxak dituzu donostiko polikiroldegi guztietan.


Xomorroa ez, gobernuak dira indibidualistak eta pribatizatzaileak - Gaitzerdi\nHasiera » Sailkatugabeak » Xomorroa ez, gobernuak dira indibidualistak eta pribatizatzaileak\nGauza bat da xomorroa, COVID-19a, eta bestea kudeaketa, hau da, horren aurrean hartzen diren neurriak. Baina agintariek saltzen duten mezua da ez dagoela beste aukerarik, hartzen diren neurriak direla hartu daitezkeen bakarrak, xomorroaren ezaugarriek ez dutela beste biderik urratzen uzten. Indibidualismo eta pribatizazioarentzako perfektua dirudi birus honek! “Besteekin elkartzea arriskutsua da”, “egin dezakezun elkartasun ekintzarik handiena zure etxean (eremu pribatua) bakartzea da”, “gauzak partekatzea arriskutsua da, bakoitza beti leku berean egon, beti bere taldearekin, beste taldeek kutsatzen dute”… Maila guztietako gobernuek indarrean jarri duten irtenbidearen ezaugarri nagusia indibidualismoa da, muturrerainokoa, erabat bakartuta bizi eta hiltzeraino. Eta pertsonek ematen duten aurrez aurreko arreta teknologiaren bidez ordezkatzea: urtetan murriztutako zerbitzu publikoak diren anbulategi, zahar-etxe eta eskolen ateak itxiz, bide batez.\nBenetan ez ote dago beste biderik? Xomorroaz eztabaidan sartu gabe ere, medikuntza ofizialak deskribatutako ezaugarri horiek ontzat emanda ere, ez ote dago kolektibotasunetik aurre egiterik, justu publikotasuna eta komunitateak indartuta? Nola ulertu bizitzari eusten dioten zerbitzu publikoek, hau da, zahar-etxeek, eskolek eta anbulategiek osasun krisi betean metro koadro bakar bat irabazi ez izana, eta bai, aldiz, negozio pribatuen terrazek? Bertsolariak erantzun dit norbanakoon etxeak anbulategi eta eskola bihurtu dizkigutela, hori ere badela pribatizatzeko bide bat.\nKontraesan handi bat bada maila guztietako gobernuek aplikatu arazten diguten errezeta indibidualista pribatizatzailean: mediku ofizialen arabera prebentzio neurri eraginkorrena, lehena, aire librean egotea da. Baina edozein jarduera horretara egokitzeak ekarriko lukeen gastua aurrezteko, maila guztietako gobernuek hartu duten norabidea askoz arriskutsuagoa da, haien medikuen gomendioen arabera ere: eraikin barruetan, lehengo metro koadro kopuru berarekin eta pertsonal berarekin (beraz, pertsona taldeak txikitu gabe), moldatzea. Ondorioz, mahaiak, aulkiak eta oheak 1,5 metrora jartzea, eta maskara eta xaboia dira prebentzio modu miragarriak, baina hala ere askoz arriskutsuago, jarduera hori kalean egitea baino.\nPandemiaren mapa guztietan gorri fosforitoz agertzen den lurralde honetan, pentsa liteke kutsadura benetan saihesteko sakonagoko eraldaketak behar direla, jarduera ahalik gehienak aire librean eta talde txikitan egiteko birmoldaketak eta inbertsioak egitea… eta pentsa liteke, horrek aukera emango lukeela baita herritar guztion bizitza kalitatea hobetzeko ere. Baina bai zera! Goikoentzat errazagoa eta merkeagoa da dena berdin mantentzea, ahal bada murrizketak eginez gainera, eta ondorioz ikaragarri handitzen diren zulo horiek tapatzeko norbanakoei partxea jarri araztea: “Kutsatzeak handitzen badira zure ardura eta errua da, zuk ez duzulako zure burua behar beste bakartu plaza publikotik, zuk zure etxeko zure bikotea (pribatua) ez diren lagunekin kontaktuari eutsi diozulako. Denon ardura da polizia izatea, denok zaindu behar dugu 16 urteko gazte horrek errekreo ordura arte aulkitik altxa gabe eman behar dituen lau ordu horietan ez dela mugitzen eta ez duela maskara kentzen”. Ez ote ditugu gobernuak behartu behar, gazte horiek, zahar horiek, haur horiek, mugitzeko eta libre arnasteko behar beste leku izan dezaten?\nBakoitzak gure komunitateetan, gure eguneroko bizitzetan, egin dezagun jarduerak aire librera egokitzeko birmoldaketa, hitz egin dezagun harreman ezberdin eta osasuntsuak nola kudeatu, antolatu dezagun COVID garaiko zaintza kolektiboki… Gobernuek ez dute egingo.


Escrito el 14 de Octubre de 2019 en vasco con un tamaño de 13,3 KB\n2.Foruak eta konstituzio liberalak; Frantsesen okupazioa eta Independentzia Gerraren garaian oinarri liberaleko bi testu juridikoa onartu ziren: 1808ko Baionako Estatutua eta 1812ko Cádizko Konstituzioa. Liberalismo politiko eta ekonomikoari dagozkion printzipioak jasotzen ziren.Diputatuek foru berezitasunak aldatu edo ezaba zitzaketen neurrian aurka zeudela adierazi zuten argi eta garbi. Cádizen aldiz foruak arriskuan zeudela jakin arren, konstituzio berria sinatu zuten. Eragin juridikorik izan eta ia esan liteke ez zirela martxan jarri. Bi ikuspuntu sorrarazi baitzituzten foruzaleen artean.Foruak eta konstituzioak bateragarriak ziren. Aldaketa txiki batzuekin foruen funtsa manten zitekeen eta konstituzioetara egokitu. Hauek itunaren aldekoak edo paktistak ziren. Besteen ustez, itunaren aurkakoak edo ez paktistak ziren: ez zituzten ez lege ez konstituzioak onartzen foruak bere osotasunean mantentzea eskatzen zuten eta ez zeuden negoziatzeko prest.Lehenengoen artean, merkataritzako burgesia zegoen. Burgesia konstituzioen alde zegoen jabetza pribatua eta merkataritza askatasunaren alde egiten zutelako. Hala ere beste alor batzuetan defendatzen zituzten foruak, administrazio alorrean eskaintzen zuten autonomia alorrean.Bigarren joeraren aldekoen artean nekazaritzako jauntxoak eta nekazariak zeuden. Jauntxoek ez zuten foruak ezertan aldatzerik nahi, horiei esker euren botere eta eragina mantentzen jarrai zezaketelako. Azken batean, foru erregimenak nekazaritza gizarteari, nekazariei eta nekazaritzako jauntxoei egin zieten mesede, hirietako merkataritza burgesiaren garapena eragozten zuten. Ondorioz, ez da zaila ulertzea karlismoa sortu zenean foruen defentsa bere egitea, liberalen aurka egiteko tresna ezin hobea baitzen beraientzat. Karlismoaren hastapenetan ez zen foruaren auziaren aipamenik egin, aurrerago etorri zen hori, erlijioaren defentsarekin batera mugimenduaren oinarri nagusietariko bat bilakatu zenean.\n3.Gerra Karlistak; 3.1Sarrera; Fernando VII aren erregealdiaren azken urteetan, Espainiako tronuaren oinordetzaren arazoa sortu zen: Fernando VII. Ak oinordekorik ez zuenez Karlos Maria Isidrok bere burua Espainiako koroaren oinordekotzat hartu zuen. Hori aldatu zen Fernando VII.A Napoliko Maria Kristinarekin ezkondu zenean eta hori haurdun geratu zenean. Oinordetza kontuetan bazen Felipe V.Ak emandako lege bat, Lege Salikoa, emakumeek ezin zuten koroa oinordetzan jaso. Lege Salikoa behera uzten zuen Berrespen edo Santzio Pragmatlkoa eman zuen. Erregetza oinordetzan jasotzeko eskubidea onartzen zitzaien emakumeei.-Karlistak: absolutismo monarkikoaren aldekoak ziren eta Berrespen Pragmatikoaren legezkotasuna ukatzen zuten. -Liberalak, isabeldarrak edo kristinarrak: joera guztietako liberalak biltzen zituen. Konstituzionalismoa, monarkia parlamentarioa, askatasun eta eskubideen hedapena, estaturako lege bakarra eta eliza katolikoak bideratu gabeko gizarte zibila defendatzen zituzten.Fernando VII.A hil zenean, gorteek bere alaba Isabel aldarrikatu zuten koroaren oinordeko, baina, Karlos Maria Isidro infanteak ez zuen aldarrikapena onartu eta Portugaleko atzerrira joan zen. Karlismoak penintsula iparraldeko nekazari kopuru handia erakarri zuen, liberalak proposatzen zuten legeen eta zergen berdintasunaren beldur, bita jauntxoak, klero kontserbadorea eta hirietako artisauak ere; denak tradizioaren defendatzaile sutsuak. Liberalismoak, gizartearen gutxiengo hautatu eta eragin handikoa bereganatu zuen.Europako potentziek euren gobernuaren ideologien arabera bat egin zuten bando batekin ala bestearekin. Erregimen liberalekoak berehala onartu zuten erregina berria.Gainerako estatuek zuhurtzia handiz jokatu zuten eta karlistak ia babesik gabe geratu ziren nazioartean. Karlistak nekazaritza eta mendi inguruetan nagusitu ziren eta liberalak hirietan, han baitzeuden estatua eta erreginari leialak zitzaizkien soldadu taldeak.Karlistak, gerrillaren egituran oinarrituta antolatu ahal izan ziren soilik.\n3.2 Lehenengo gerra karlista; Abrantesko Manifestuan Don Karlosek Espainiako koroarekiko eskubideei ez ziela uko egiten aldarrikatu zuen.Ordutik aurrera, altxamendu karlistak ugaritu eta hedatu egin ziren. Ekintza militarrek hiru etapa izan zituzten.-Lehen etapan, karlistek gerrillaren taktika erabili zuten. Don Karlos Elizondon finkatu zen eta estatu karlista sortzeari ekiteaz gain, armada karlistako baliabideak areagotu zituen. Garai bateko erregearen aldeko boluntarioen partidetako ofizialek osatu zuten armada karlistaren oinarria. Etapa honetan guztian zehar karlistek hartu zuten aurrea nahiz eta ez zuten gerra erabat hedatzea lortu, ezta lur eremu bateratua menderatzea ere.Europako potentziek laguntzea nahi bazuen, hiri handi bat konkistatu beharra zeukan. Bilbo setiatzea pentsatu zuen, baina bateriak, ikuskatzen ari zela zauritu eta bizia galdu zuen eta horri esker liberal edo isabeldarrek setioa apurtzea lortu zuten.-Bigarren etapa: hasieran, liberal edo isabeldarrak ez zuten lan handiegirik egin karlistak bereganatutako lurraldeak berreskuratzeko eta gainera ez ziren haiekin aurrez aurre borrokatzera ausartu. Liberalek egoera menderatzea lortu zuten.Oso garbi utzi zuen karlistek ez zeukatela nahikoa laguntza Ebroren hegoaldean. Lutxanako Gudua liberalen susperraldi motelaren adierazgarri izan ziren.-Hirugarren etapa; karlistak ia etsita zeuden ezingo zutela gerra irabazi. Horrek barne zatiketa sortu eta areagotu egin zuen. Batzuek absolutismoaren eta foruen defendatzaile sutsuek, gerra luzatu nahi zuten; besteek negoziatzearen beharra ikusten zuten eta gatazkari bakezko irtenbidea eman nahi zioten. Bigarren taldearen jarrera nagusitu zen eta Esparterok 1839ko Bergarako Hitzarmena sinatzea ekarri zuen. Marotok Isabel II.Ari tronua eskuratzeko eskubidea aitortu zion eta Esparterok Gorteena aurrean foruak defendatzeko eta armada karlistako ofizialen karguak mantentzeko konpromisoa hartu zuen.Oinordetza dinastikoa konpontzeko erabakia hartu zuen. Esparterok 17.Mendean hartu eta ihes egin zuen. Horrela amaitu zen.\n3.3 Gatazka Piztea; Isabel Karlosen semearekin ezkontzeko asmoak huts egin zuen. Gerrillari partida asko sortu ziren.1849an gerrillari guztiak desagerturik zeuden. Karlisten indarra gero eta ahulagoa zen arren, pronuntziamendu bat egiten saiatu ziren. Ortega jenerala izan zen zuzentzailea, baina soldaduak konturatu, preso hartu eta fusilatu zuten.\n3.4 Bigarren Gerra karlista(19-20): Isabelen erregealdia amaitzearekin batera, karlismoa indarberritu egin zen. Ez baitzegoen beste erregegairik eta gainera monarkiko asko karlismora pasatu baitziren. Bi joera kontrajarri bereizten hasi ziren: hauteskundeetan eta parlamentuan parte hartzea eta antiparlamentarioak. Azken horiek izan ziren karlismoa nagusitu zirenak.Hirugarren Gerra Karlista 1872.Urtean hasi zen Karlos VII.Ak Espainiako koroa eskuratzeko zuen eskubidea aldarrikatu zuenean.Sueten labur bat sinatu zen Zornotzan. Serrano jeneralak amnistia emateko konpromisoa hartu zuen EH karlistek armak uzten bazituzten. Handik gutxira, karlistek gerrari ekin zioten. Hainat gauz saboteatu zituzten. Euskal lurraldeak karlisten esku geratu ziren, hiriburuak izan ezik. Gorteek Errepublika aldarrikatu zuten eta horrek Karlos VII.Aren jarraitzaileei bultzada ideologikoa eman zien. Errepublikarrek galdu egin zuten Jurramendiko guduan. Karlistek ezin izan zituzten hiriburuak hartu eta horiek iraultzaileen mende jarraitu zuten: 1874an 125 egunez Bilbori eraso ondoren, karlistek atzera egin behar izan zuten.Kontserbadore askok utzi egin zioten Karlos VII.Aren alde egiteari. Lizarra erori ondoren, liberalek behin betiko garaipena lortu zuten eta Karlos VII.Ak Frantziara ihes egin behar izan zuen. Canovase gobernuak foruak ofizialki abolitu zituen. 1867ko Uztailaren 21ko Legearen bidez eta EH historian etapa berri bati eman zitzaion hasiera. 3.5 Karlistaden Ondorioak; Karlismoa foruak babesten zuen bizimodu tradizional batekin identifikatu zen. Nekazari, artisau eta jabe txikiek, karlista izanik liberalismoak ezartzen zuen ordena kapitalistatik eta horrek ekarri zuen desamortizazio diru ekonomia eta librekanbismotik babesturik egongo zirela. Gatazkek tinkotu egin zituzten jarrera antiliberal eta oso tradizionalistak euskal eliza. Elizak liberalen kontrako gurutzada predikatzeari ekin zion. Politikoki foruen egokitzapen eta azkenik abolizioa etorri zen gerra karlistaren ondorio gisa. Demografikoki sekulako triskantza izan zelako baliabide ekonomiko ikaragarriak xahutu zirelako eta ekonomiaren garapena asko moteldu zelako.\n4.Foruak eta Gerra Karlistak; Foruei dagokienez, Lehen Gerra Karlistaren amaiera 1839ko Bergarako Hitzarmenarekin amaitu zen. Bertan Esparterok gobernu liberalari foruak errespetatzea eskatzeko konpromisoa hartu zuen, bian horiek aldatzeko aukerarekin . Hala, gorteek 1839ko Urriaren 25eko Legea eman zuten, zeinak euskal foruak berresten zituen, baina monarkiaren batasun konstituzionalari kalterik egin gabe, eta Gobernuak foruetan haien interesa aldarrikatzen duen nahitaezko aldaketa proposatuko diela Gorteei, Konstituzioaren interesa orokorrarekin bat egiteko.\n1839ko legea ez zuten berdin interpretatu paktistek eta ez paktistek, eta foruzale paktistek legeak foruak berresten zituela iritzi ziotenez gero, gobernu zentralarekin negoziatzen jarraitu zuten. Nafarroan paktistak nagusitu ziren eta beste hiru probintzien luzamenduez aspertuta, gobernu zentralarekin negoziatzera joan zien beraiek bakarrik. Negoziazio horretatik 1841eka Abuztuaren 16ko Hitzartutako Legea sortu zen. Araba, Bizkaia eta Gipuzkoako foru lurraldeek beren jarrerak bateratzea eta harremanak estutzea erabaki zuten. Egiten zituzten ordezkaritza bilerak Madrilgo negoziazioei aurre egiteko. Gobernu zentralak bere kontura hartu zituen erabakiak.Euskal lurretan izandako matxinada moderatu txiki batez baliaturik, Esparterok l841eko Urriaren 29ko Dekretua atera zuen Gasteizen gorteetan eztabaidatu gabe eta euskal probintziei kontsultak egin gabe. Foru baimena indargabetu zuen, aduanak barnealdetik kostaldera eta Pirinioetara eraman zituen, lehen auzialdiko epaitegiak ezarri zituen eta garrantzi gutxiagoko beste aldaketa batzuk eragin zituen,protesta handiak egin ziren.Moderatuak gobernatu zutenean galduta zeuden foruetako hainbat eskumen indarrean jarri zituzten berriz ere. Progresistek agindu zutenean, aldundiak aldundi edo diputazio probintzial izatera pasa ziren eta batzar nagusiak kendu egin zituzten Espartero erori ostean, moderatuak igo ziren agintera eta nahiko erraz iritsi ziren euskal ordezkariekin akordio batera. 1844ko Uztailaren 4ko Dekretuaren bidez batzar nagusiak eta foru aldundiak itzuli ziren eta botere handiagoa eman zitzaien. Hiru lurralde hauetan foru sistemak egoera bitxia bizi izan zuela esan daiteke, gobernu zentralaren foruak aldatzeko mehatxua egon arren, autonomia zabal bat bizi izan baitzuten Bigarren Gerra Karlistan karlistek gerra galdu izanak egoera hori aldatu egin zuen, jada Errestaurazioaren garaian eman zen 1876ko Uztailaren 21eko Legeak foruak formalki abolitu baitzituen. Badirudi asmo nagusia ez zela hiru probintzien autonomia administratiboa kentzea, baizik eta autonomia hori beste printzipio batzuetan oinarritzea. Ez ziren inongo adostasunetara iritsi, ez paktistak gehiengoa zirelako eta ez zeudelako inolako aldaketarik egitearen alde. Ondorioz, batzar nagusiak kendu zituen eta hori euskaldun gehienek bere-beretzat zeukaten foru erregimenaren desagerpenaren seinaletzat jo zen. Hori marko ekonomiko eta administratibo berri bati lortu zen; Kontzertu Ekonomikoa. Aldundiak arduratuko, ziren zerga bilketaz eta estatu zentraleko ogasunari kupo bat eman beharko zioten. Foruen abolizioa gertatu bazen ere Kontzertu Ekonomikoak Espainiako gainerako probintziek ez zeukaten administrazio autonomia eta foruen ahalmen batzuk mantentzeko aukera eman zuen.\nIndependentzia gerra euskal herrian 1876ko uztailaren 21eko legea foruak ezereztatu Bigarren mundu gerraren garapena Euskal foruak+ 1876 1839ko urriaren legea gerra karlistak 1876ko uztailaren 21eko legea 1876ko uztailaren 21eko legea iruzkina 1839ko urriaren 25eko legea


Courtavon - Wikipedia, entziklopedia askea.\n47°27′38″N 7°11′51″E / 47.4606°N 7.1975°E / 47.4606; 7.197547°27′38″N 7°11′51″E\nLiebsdorf, Levoncourt, Oberlarg eta Pfetterhouse\n185 (%51.2) 183 (%50.7)\nCourtavon Frantziako udalerria da, Rhin Garaia departamenduan dagoena, Ekialde Handia eskualdean. 2013an 350 biztanle zituen.\n2007an Courtavon udalerrian erroldatutako biztanleak 350 ziren. Familiak 160 ziren, horien artean 63 pertsona bakarrekoak ziren (42 bakarrik bizi ziren gizonak eta 21 bakarrik bizi ziren emakumeak), 38 seme-alabarik gabeko familiak ziren, 55 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 180 etxebizitza zeuden, 159 familiaren etxebizitza nagusia ziren, 2 bigarren erresidentzia ziren eta 19 hutsik zeuden. 140 etxeak ziren eta 40 apartamentuak ziren. 159 etxebizitza nagusietatik 123 bere jabearen bizilekua ziren, 27 alokairuan okupaturik zeuden eta 8 doan lagata zeuden; 4 etxek gela bat zuten, 6 etxek bi zituzten, 19 etxek hiru zituzten, 35 etxek lau zituzten eta 95 etxek bost zituzten. 145 etxek euren parking plaza propioa zuten azpian. 61 etxetan ibilgailu bat zegoen eta 80 etxetan bat baino gehiago zituzten.\nCourtavon udalerriko biztanleria-piramidea 2009an .\n2007an lan egiteko adina zuten pertsonak 235 ziren, horien artean 184 aktiboak ziren eta 51 inaktiboak ziren. 184 pertsona aktiboetatik 170 lanean zeuden (103 gizon eta 67 emakume) eta 13 langabezian zeuden (6 gizon eta 7 emakume). 51 pertsona inaktiboetatik 13 erretiraturik zeuden, 12 ikasten zeuden eta 26 "bestelako inaktibo" gisa sailkaturik zeuden.\n2009an Courtavon udalerrian 146 unitate fiskal zeuden, 349 pertsonek osaturik. Pertsona bakoitzeko diru-sarrera fiskalaren mediana urteko 19.283 euro zen.\n2007an zeuden 7 komertzioetatik, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 1 finantziazio enpresa zen, 2 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Courtavon udalerrian 5 nekazaritza-ustiategi zeuden.\nLevoncourt (1,5 km)\nOberlarg (2,9 km)\nDurlinsdorf (4,2 km)\nPfetterhouse (5,0 km)\nWinkel (5,0 km)\nMooslargue (5,5 km)\nLucelle (5,8 km)\nBNF: 15271769s (data)


'Ya asi nahiz' - - Goiena.eus\n'Ya asi nahiz'\nIgor Arizmendiarrieta 2016-04-15 09:41\nYa asi nahiz esaten zuen e-mail bat jaso nuen pasa den astean nire postan.\nPertsona batek jarduera bat hasi zuenaren berri eman nahi zidan. Ez zuen hitz bat gehiago ez gutxiago idatzi. Ez agurrik, ez ezer ez. Formen atal hori alde batera utzita, kezkatzekoena hortografia (nahita dago ipinita) zen. Hura ikusita, ez nekien zer egin, negar, berari esan egin zituen akatsak, haserretu… Bueno, ba, esan nuen, hemen, GOIENAn, konpartituko dut nire inpotentzia, haserrea edo dena delakoa, ni neu lasaitzeko, behintzat. Eta berak irakurtzen badu, ba, primeran. Hiru hitz, hiru akats, hau marka. Ez dira hitz arrotzak, gainera; eguneroko hitzak ditugu.\nMugikorretan erabiltzen den lengoaiarena, telebistarena, gurasoena, gizartearena, eskolaren eragina ote? Auskalo. Baina susmoa daukat nirea ez dela kasu isolatu bat izango.\nDena dela ere, euskararen erabilera beheraka doa; hori diote Hezkuntza Saileko arduradunek emandako azken ikerketen emaitzek. Ezagutzak goraka egin duen arren, erabilpenak ez du ibilbide bera egin. Nire inguruan eta, zer esanik ez, herri eta hiri handiagoetan ikusten da: gazteen artean asko entzuten eta idazten da gazteleraz –teknologia berrietan–. Ez dut esaten gaztelera ikasi behar ez denik, baina dena neurrian.\nBestalde, Tarragona aldean oporretan egoteko aukera izan dut eta hotelean euskara barra-barra entzuten zen. Badirudi gure ingurunetik ateratzen garenean, bat-batean sartzen zaigula euskalduntasuna adierazteko sen hori.\nAsteburu honetan ere, iparraldeko kanpin batean egoteko aukera izan dut eta ontziak garbitzerakoan zein beste instalazioetan jendearekin gurutzatzean agur eta elkarrizketa ia guztiak euskaraz egiten genituen. Euskaraz erdipurdi zekitenak ere gurekin euskaraz egiten saiatzen ziren.\nArgi dago: berdin da norekin edo non, baina egin ezazu.